ФЕРМЕР ХЎЖАЛИКЛАРИ УЧУН БИЗНЕС РЕЖАНИНГ ТАРКИБИЙ БЎЛИМЛАРИ ВА УНИ ТАЙЁРЛАШ МАСАЛАЛАРИ » DataLife Engine\nДемонстрационный сайт » » ФЕРМЕР ХЎЖАЛИКЛАРИ УЧУН БИЗНЕС РЕЖАНИНГ ТАРКИБИЙ БЎЛИМЛАРИ ВА УНИ ТАЙЁРЛАШ МАСАЛАЛАРИ\nФЕРМЕР ХЎЖАЛИКЛАРИ УЧУН БИЗНЕС РЕЖАНИНГ ТАРКИБИЙ БЎЛИМЛАРИ ВА УНИ ТАЙЁРЛАШ МАСАЛАЛАРИ\nMuallif(lar): Б.Ю.Менгликулов, Х.Х.Тухтабоев\nУшбу мақолада фермер хўжаликлари учун бизнес режанинг мақсади, таркибий бўлимлари ва уларда акс эттирилиши лозим бўлган масалалар баён қилинган. Фермер хўжаликларида бизнес режаниишлаб чиқиш масалалари ёритилган.Бизнес режани тайёрлаш бўйича таклиф ва тавсиялар берилган.\nКалит сўзлар: фермер хўжаликлари, бизнес режа, таркибий бўлим, резюме,маҳсулот, ишлаб чиқариш, маркетинг, молиявий режа.\nКириш. Фермер хўжаликлари самарали фаолият юритиш мақсадида ўз бизнес режасини тузиши зарур. Бизнес режа аввалдан фаолият кўрсатаётган ҳамда янгидан ташкил этилаётган хўжаликларнинг барчасида тузилади. У хўжаликнинг бир йиллик фаолияти бўйича ёки айрим йўналишлари бўйича алоҳида тузилиши мумкин. Бугунги кунда самарали иш юритиш ва кўзланган мақсадга эришиш мақсадида бизнес режа тузиш жуда муҳим масалалардан бири ҳисобланади, шу боисдан ҳам қўйилган мавзу шубҳасиз долзарбдир.\nУслублар ва материаллар. Бизнес режанинг асосий мақсади хўжаликдаги барча воситалардан оқилона фойдаланиш натижасида унинг ривожланишини ҳамда самарадорлигини таъминлашдир. Мақсадга етишиш учун режада ички ва ташқи талабларни эътиборга олган ҳолда қандай маҳсулот ишлаб чиқариш кераклигини аниқлаб олиш тадбирлари тузилади, жумладан:\nқанча меҳнат, маблағ ва бошқа воситалар талаб этилишини режалаштириш, уларни олиш манбалари ва йўллари;\nмавжуд бўлган барча воситалардан тўла ва самарали фойдаланиш тадбирлари;\nишлаб чиқариладиган маҳсулотларни қаерда, кимларга, қачон ва қандай тартибда сотиш ва тақсимлаш тадбирлари;\nамалга ошириладиган барча харажатлар (йўналишлари бўйича), маҳсулот сотишдан, хизмат кўрсатишдан олинадиган пул даромадларини, фойдани, унинг тақсимланишини аниқ ифодаловчи ҳисоб – китоблар бўлиши керак.\nТадқиқот натижалари. Тадқиқот натижаларидан ҳамда бизнес режа олдига қўйилган талабдан келиб чиққан ҳолда, унинг таркиби қуйидаги қисмлардан ташкил топган бўлиши мақсадга мувофиқ ҳисобланади:\nРезюме (қисқа хулоса) қисмида фикр ва мулоҳазалар, таклиф ва ғоялар тушунарли, кўзланган мақсадга эришиш йўлларини бир ўқишда тушунишга имкон берадиган ҳолда ёритилиши керак. Қисқа хулосанинг охирида молиявий натижалар, яқин давр ичида сотилиши мумкин бўлган маҳсулотлар ҳажми, сотишдан тушадиган нақд пул даромади, ишлаб чиқаришга қилинадиган харажатлар, даромад, фойдалилик даражаси ва ниҳоят сармоядорлардан олган қарзни узиш муддатлари ҳақида ахборот берилиши лозим.\nБизнес режанинг хўжалик ҳақидаги маълумотлар қисмида хўжаликнинг номи, манзили, таъсисчиларнинг исми-шарифи, манзили, телефони, факси бир бетда жойлаштирилиши зарур.\nМаҳсулот (товар)лар тавсифи қисмида маҳсулот ишлаб чиқариш технологияси, маҳсулотлар ассортименти, уларнинг миқдори, сотилиши, умумий мулки ва маблағи, ишчи-хизматчиларнинг умумий сони ҳамда рақобатчилар тўғрисидаги маълумотлар ўз аксини топиши керак. Бу қисмнинг мазмуни ишончли бўлиши керак. Чунки у сармоячилар эътиборини ўзига жалб эта билиши лозим.\nМаҳсулот(товар)лар бозори қисмида, ҳудудда, хўжаликда сотилган, келажакда сотилиши мумкин бўлган маҳсулот турлари, миқдори, сифати, баҳоси тўғрисидаги маълумотлар батафсил кўрсатилиши лозим. Шу ўринда хўжаликнинг бозордаги ўрни кўрсатилса, янада яхши бўлади. У хўжаликда сотилган маҳсулот миқдорини шу ҳудудда ёки туманда сотилган шундай маҳсулот миқдорига тақсимлаб, 100 га кўпайтириш йўли билан аниқланади. Агарда бу кўрсаткич ортиб борса унда, хўжаликнинг бозордаги ўрни ривожланаётганлигидан далолат беради. Ундан хўжаликнинг бозордаги мавқеи қандай ўзгараётганлигини кўриш мумкин. Бу эркин бозор шароитидаги энг муҳим шартлардан биридир. Чунки бозорда ўрни юксалаётган хўжалик рақобатбардош ҳисобланади ва у келажакда самарали ривожланади. Шу қисмда рақобатчилар тўғрисида батафсил маълумотлар, хўжаликнинг ташқи бозорга чиқиш имкониятлари, масалан, сабзавот ҳамда боғдорчилик маҳсулотларини сотиш бўйича имкониятлар ҳам асосланган ҳолда кўрсатилса фойдадан ҳоли бўлмайди.\nМаркетинг режаси қисмида хўжалик ишлаб чиқариши мумкин бўлган маҳсулотларнинг ички ва ташқи рақобатчилар маҳсулотларидан фарқлари, афзалликлари (сифати, баҳоси, харажати ва бошқа), товарларнинг белгилари, уларни сотиш бўйича мавжуд бўлган лицензиялари ҳамда маҳсулотларни экспорт қилиш имкониятлари бўйича маълумотлар тўлиқ келтирилиши лозим. Масалан, хўжалик мева-сабзавотнинг маълум бир навини етиштириш билан шуғулланса, уни юқоридаги кўрсаткичлар бўйича бошқа навлар билан бир жадвалда таққослаб бериш керак. Шунда уларнинг фарқлари, афзалликлари яққол кўринади. Бизнес режани тармоқ маҳсулотлари бозори қисмидаги маълумотларга асосланган ҳолда маҳсулотларни истеъмолчиларга сотишнинг асосланганлиги тадбирлари белгиланади. Шу қисмда корхона маҳсулотларини истеъмол этувчилар тўғрисида, улар томонидан қўйиладиган талабларнинг барқарорлигини аниқ рақамлар билан исботлаш лозим. Хўжалик маҳсулотига бўлган талаб даражасига таъсир этувчи омиллар кўрсатилади. Масалан, хўжалик маҳсулоти сифатининг яхшилиги, экологик жиҳатидан тозалиги, баҳосининг нисбатан арзонлиги, транспорт йўлларига яқинлиги ва бошқалар. Хўжаликнинг бошқа рақобатчилар билан рақобатлашишида ютиб чиқиш стратегияси имкони борича рақамлар ёрдамида асосланиши зарур. Ниҳоят, сотиладиган маҳсулотларнинг баҳолари белгиланади, маҳсулотларни қандай тартибда сотиш тафсилотлари батафсил ёритилади ҳамда реклама харажатлари келтирилади.\nИшлаб чиқариш режаси қисмидамаҳсулот ишлаб чиқаришнинг технологик жараёнлари бўйича сарфланиши мумкин бўлган меҳнат, моддий ҳамда молиявий ресурслар, харажатлар (миқдори, суммаси) кўрсатилиши лозим. Ҳисоб-китоблар натижасида хўжалик қанча маҳсулот ишлаб чиқариши ва унга қанча меҳнат, моддий ва молиявий ресурслар сарфланиши аниқланади. Бу қисмда ишлаб чиқаришни такомиллаштириш билан боғлиқ бўлган масалалар ҳам режалаштирилади. Масалан, янги техника ва технология ишлатиш билан боғлиқ бўлган барча харажатлар ҳисоб-китоблар асосида кўрсатилиши лозим. Фермерлар шу қисмни тузишда технологик жараёнларини бажариш учун белгиланган нормативларни, чунончи, экинларни экишда уруғ, ёқилғиларни, ўғитларни сарфлаш, меҳнат сарфи меъёрларини, шунингдек барча материалларнинг баҳоларини ва бошқаларни билишлари лозим. Ушбу қисмда ишлаб чиқаришнинг қандай жойлашганлиги, маҳсулотларни сотишга чиқариш имкониятлари тўғрисидаги маълумотлар келтирилиши керак. Масалан, мева-сабзавотқаердаетиштириладива у қаерда қайтаи шланади. У жойнинг темирйўл, автомобил йўли, ҳаво ҳамда сув йўлига яқин-узоқлиги, қулайлиги кўрсатилиши зарур. Шунингдек, ишлаб чиқарилаётган маҳсулотларнинг чакана ва улгуржи савдо дўконларига яқинлиги ҳам кўрсатилиши керак. Режанинг шу қисмида хўжаликни келажакда ривожлантириш учун талаб этиладиган капитал қўйилмалар ваш улар эвазига барпо этиладиган барча турдагио бъектлар, уларнинг афзаллиги ва самарадорлигини ифодаловчи маълумотлар ҳам келтирилиши лозим. Ниҳоят, бу қисмда режанин гбажарилишини таъминловчи асосий омиллар ва йўллар кўрсатилади.\nТашкилий режа қисмида хўжалик юритиш фаолиятининг ҳуқуқий асослари, қайси қонунлар, фармонлар ҳамда қарорлар асосида фаолият кўрсатиши, мулк шакли, мулк эгалари, хусусиятлари қайд этилади. Бу қисмда молиявий ҳужжатларга кимлар қўл қўя олиши, уларнинг ҳуқуқлари кўрсатилади. Улар хўжаликнинг устави (низоми) га мос келиши шарт.\nМолиявий режа қисмида аввалги қисмларда маҳсулот турлари бўйича аниқланган ишлаб чиқариш харажатлари, уларнинг таннархлари ҳамда баҳоларига асосланган ҳолда ҳар бир маҳсулот тури бўйича олиниши лозим бўлган пул тушуми режалаштирилади. Ишлаб чиқариш харажатларини доимий ҳамда ўзгарувчан харажатларга бўлган ҳолда аниқлаш мақсадга мувофиқдир. Доимий харажатларга ишлаб чиқариш мумкин бўлган маҳсулот миқдорининг ўзгариши билан боғлиқ бўлмаган харажатлар, яъни асосий воситаларнинг ижара ҳақи, амортизиция суммалари, солиқ суммалари ва бошқалар киритилади.Ўзгарувчан харажатларга эса маҳсулот миқдорининг кўпайиши билан боғлиқ бўлган харажатлар, яъни маҳсулот етиштиришда сарфланган иш ҳақи суммаси, ёқилғи, ўғитлар қиймати ва бошқалар киради.\nШунингдек, хўжалик бўйича сарфланган ишлаб чиқариш харажатларининг умумий миқдори, даврий харажатлар, молиявий сарфлар ҳамда кўзда тутилмаган харажатлар суммаси аниқланади. Шу харажатларни режалаштириладиган даврда камайтириш йўллари, имкониятлари аниқланиб ҳисоб-китоб қилинади. Ҳисоб-китобларга асосланган ҳолда уларни камайтириш режалари ишлаб чиқилади.\nБизнес-режанинг рентабеллиги (фойдалилиги) қисмида барча харажатлар, даромадлар ҳамда фойда суммаси аниқланганидан сўнг, хўжаликнинг рентабеллик даражаси аниқланиши керак. Шунингдек, айрим ишлаб чиқариладиган маҳсулотлар ҳамда хўжалик бўйича харажатларни қоплаш даражаси ҳам аниқланади. Шу кўрсаткич ёрдамида маҳсулотларнинг айрим турларини ишлаб чиқариш зарурми ёки тўхтатиш керакми, деган масала ҳал этилади. Агарда олинадиган даромад унга қилинадиган харажатдан кам бўлса, маҳсулот ишлаб чиқаришни ривожлантириш керак эмас. Шу қисмда олиниши мумкин бўлган соф фойданинг тақсимланиши ҳам режалаштирилиши лозим.\nХулоса, таклиф ва тавсиялар. Хулоса қилиб шуни айтиш мумкинки, бизнес режада юқоридаги масалалардан ташқари хўжаликка турли ҳолатларнинг таъсир кўрсатиши ҳам аниқланиши лозим. Улар техникавий, экологик, бошқариш, молиявий-сиёсий ҳамда халқаро миқёсдаги ҳолатлардан иборат бўлиши мумкин. Уларни айрим сабабларга (хўжаликка боғлиқ бўлмаган) кўра амалга оширилмаслиги хўжалик фаолиятига қандай салбий таъсир этиши мумкинлигини кўрсатиш керак. Масалан, хўжалик синалмаган истеъмолчига маҳсулот сотишда, экологиянинг ўзгаришида, маҳсулотларни транспорт воситаларида ташилиши, иқтисодий ва сиёсий барқарорлик шаклланмаган ҳудудларга маҳсулот сотиш натижасида тавакалчиликка йўл қўйиши оқибатида юз берадиган ҳолатлар ёритилиши лозим. Юқоридаги омиллар таъсирини махсус ишлаб чиқилган балл қўйиш тизими ёрдамида аниқлаш мумкин.\nБизнес режа тузишда фермер ва мутахассислар қуйида кўрсатилган масалаларга асосий эътиборни қаратишлари лозим:\nаниқ бозордаги маҳсулот турларига бўлган талаб ва таклифни ҳисобга олган ҳолда фойда келтирувчи экин турини экишни режалаштириш, сотиш шаклларини аниқ билиш;\nрежалаштирилган йилда экиладиган экин турларини, ердан тўғри фойдаланган ҳолда жойлаштириш;\nэкиладиган ҳар бир экин тури бўйича хўжаликда технологик хариталарни тузишда мавжуд меъёрлардан келиб чиққан ҳолда, ҳар бир ҳудуднинг ва хўжаликнинг иқтисодий географик хусусиятларини ҳисобга олиш;\nмеҳнат ва моддий харажатлар меъёрларига қатъий риоя қилиш;\nэкиладиган экинни ҳосилдорлигини тўғри белгилаш;\nчорвачиликда пода ҳаракатинитузиш;\nмоллар маҳсулдорлигини тўғри белгилаш;\nмоллар ва паррандаларнинг озиқага бўлган талабининг ҳисоб-китобини қилиш;\n100 бош урғочи моллардан бузоқ, қўзи олиш ҳисоб-китоби, хўжаликнинг йўналишини ҳисобга олган ҳолда белгиланади;\nЭкин экиш ёки чорва молларини парвариш қилиш билан боғлиқ барча сарф-харажатларни аниқ ҳисоб-китоб қилиш;\nЙил бошида мавжуд қолдиқни, маҳсулотларни сақлаш харажатлари ҳисоб-китобини тўғри йўлгақўйиш;\nЭркин ва шартнома асосида сотиладиган маҳсулотларга бозордаги талаб ва таклифдан келиб чиққан ҳолда нарх белгилаш ва йил давомида бозор баҳоларининг ўзгаришига қараб маҳсулот сотишнинг шартнома баҳосини тўғрилаб борилишини шартномада кўзда тутиш;\nТайёрлов ташкилотлари томонидан шартнома асосида оладиган маҳсулотларни ташиш харажатларини қоплаш манбаларини, миқдорини аниқлашни шартномада аниқ кўрсатиш;\nИшлаб чиқаришда ишлатилмай фойдасиз ётган инвентар, машина ва техникаларни сотишни йўлга қўйиш;\nХўжаликдаги ҳар бир тармоқнинг фойда билан ишлашини таъмин этиш;\nҚишлоқ хўжалигида ишлаб чиқариладиган маҳсулотларга қилинадиган меҳнат ва моддий ресурслар меъёри (киши-соат, уруғ, ёқилғи-мойлаш материаллари, минерал ўғитлар ва бошқалар) ваколатли органлар томонидан тасдиқланган, қишлоқ хўжалик маҳсулотлари етиштиришда талаб этиладиган меъёрдан, маҳаллий шароитдан келиб чиққан ҳолда фойдаланиш;\nЭкиладиган экинларнинг технологик хариталарда кўрсатилган даврлар бўйича иш миқдорини бажарилиши ва харажатлар давр тугаши билан таҳлил қилиб борилиши шарт.\n1. Ўзбекистон миллий энциклопедияси. 2-жилд. Бешик-Гидрофизика. Таҳрир ҳайъати: Б.Аминов, Б.Ахмедов, Ҳ.Бобоева ва б. –Т.: «Ўзбекистон миллий энциклопедияси» Давлат илмий нашриёти, 2001.\n2. А.Абдуллаев, Х.Айбешов. Бизнес режа. Ўқув қўлланма. –Т.: Молия, 2002. -72 б.\n3. Ф.Жўраев. Қишлоқ хўжалик корхоналарида ишлаб чиқаришни ташкил этиш. Дарслик. Ўзбекистон Журналистлар ижодий уюшмасининг «Истиқлол» нашриёти, 2004. -418 б.\nKalit so'zlar: фермер хўжаликлари бизнес режа таркибий бўлим резюме маҳсулот ишлаб чиқариш маркетинг молиявий режа.\n21-10-2017, 15:12 573 0\nфермер хўжаликлари, бизнес\nшбу мақолада фермер хўжаликлари учун бизнес режанинг мақсади, таркибий бўлимлари ва уларда акс эттирилиши лозим бўлган масалалар баён қилинган. Фермер хўжаликларида бизнес режаниишлаб чиқиш масалалари ёритилган.Бизнес режани тайёрлаш бўйича таклиф ва тавсиялар берилган.\nФЕРМЕР ХЎЖАЛИКЛАРИДА АЙЛАНМА\nЎзбекистон Республикаси Президенти томонидан Жаҳон молиявий-иқтисодий инқирозининг иқтисодиётимизга таъсири ҳамда унинг оқибатларини олдини олиш ва юмшатишга асос бўлган омиллар аниқланиб, бартараф этишнинг йўллари ва чоралари белгилаб берилди.\nУРУҒЛИК ТУГАНАКЛАРИНИ УНДИРИШ\nМақолада уруглик тугунакларни ундириш усуллари технологияси баён этилган. Картошкани ундирмасдан экилса ниҳолларни ҳосил бўлишига салбий таъсирни, хато миқдорига эса ижобий таъсир этиши ёритилган шу билан бирга картошкани ундириш усуллари ҳар тупда ва гектарда шаклланадиган ҳосил миқдорига таъсири


ЎзА - Қорақалпоғистонда янги автомобиль яратилди (Фото)\n16.07.2018 09:21 Чоп этиш версияси\nҚорақалпоғистоннинг Амударё туманида “Запорожец” русумли автомашина Ravon бренди остида янги қиёфада устахонадан чиқарилди. Бу ҳақида kruz.uz сайтида хабар қилинди.\nАвтомашина эгаси янги ихтирога “Yagona” дея ном қўйган. “Yagona” ҳақиқатдан ҳам ягона русумдаги автомашинага айланган. “Запорожец”ни янги қиёфага келтириш ишлар ўтган йилда бошланган. Ижтимоий тармоқларда эса ушбу ихтиро “Neo Malibu” номи билан ҳам танилмоқда.\nҚуйида ушбу ягона автомашина суратларини томоша қилишингиз мумкин.


«ШЕКСПИР БАРҲАЁТ» КАМПАНИЯСИ - Ўзбекистон овози газетаси\n«ШЕКСПИР БАРҲАЁТ» КАМПАНИЯСИ\nЖорий йилда Уильям Шекспир ҳаётдан кўз юмганига 400 йил тўлади. Шу муносабат билан юртимизда «Шекспир барҳаёт» кампанияси ўтказиладиган бўлди. Бу ҳақда Британиянинг Ўзбекистондаги ваколатхонаси матбуот хизмати хабар бермоқда.\nМазкур кампания ташкилотчилари 2016 йил 5 январдан бошлаб бутун йил давомида барчани Уильям Шекспир ҳаёти ва адабий меросини ўрганишга чақиради. «Шекспир барҳаёт» дастури доирасида бир қатор тадбирлар ўтказиш режалаштирилмоқда.\nБу кампания Британия кенгаши ва Great Britain компанияси томонидан олиб борилади. Дастур доирасида театрларда аввал саҳналаштирилмаган пьесаларни томоша қилишингиз, шунингдек, кўргазмалар, семинар ва дебатларда иштирок этишингиз мумкин.


Шанхай саммити олди Тошкентга кириш тўхтатилади - BBC O'zbek\nШанхай саммити олди Тошкентга кириш тўхтатилади\n23-24 июн кунлари Тошкентда ўтиши кутилаётган ШҲТ саммити олдидан хавфсизлик чоралари кучайтирилган.\n"Новости Узбекистана" сайтига кўра, фуқароларнинг пойтахтга киришлари 16 июндан бошлаб вақтинчалик тўхтатилади.\nУшбу чоралар халқаро учрашувларни олий даражада ўтказиш мақсадида хавфсизликни таъминловчи хизматлар томонидан қарор қилингани билдирилган.\nАйтилишича, шаҳарга киришни чеклаш барча турдаги автомобиллар ва темир йўл транспортига, шунингдек, баъзи авиахизматларга ҳам талуқли бўлади.\nШанхай Ҳамкорлик ташкилоти саммитига ташриф буюрган давлат раҳбарлари жўнаб кетгач, Тошкентга кириш нормал тартибига ўтши айтилган.\nШунингдек, кўп ташкилотлар ишчиларига таътилга чиқиш имконини берган. Тошкентга шаҳар ташқарисидан қатнаб ишловчи ходимлар бу вақт мобайнида уйда бўлишларига рухсат этилган.\nАввалроқ Тошкентда ШҲТнинг учрашуви арафасида кўча ва йўлларда жадал таъмирлаш ишлари кетаётгани хабар қилинганди.\n"Президент трассаси"га яқин кўп қаватли уйларда яшовчи фуқароларга дераза ойналарини очмаслик, кир осмаслик, девордаги антенналарни олиб қўйиш кўрсатмаси берилган.\nОлой бозори, Миробод бозори қайта бузилиб, қурилган. Нурафшон халқа йўли ва Hyatt меҳмонхонаси қурилиш ишлари тугатилиши ҳақида матбуотда ёзилган. Трамвай йўллари шаҳар ҳуснини бузиб тургани учун олиб ташланган. Унинг ўрнига вақти билан қулай метробуслар қўйилиши айтилган. Бир неча кун олдин Кадишева бозоридаги қатор расталар кўчирилгани ҳақида хабар ва суратлар интернетда тарқалган.\nМаълум бўлишича, анжуман иштирокчилари ташриф буюрадиган жамоат жойлари зудликда қайтадан таъмирлашга буюрилган.\nБаъзи тошкентликлар ижтимоий тармоқларда "саммитга келадиган раҳбарлар бизнинг ҳам кўчамиздан ўтсин, зора ўйдим-чуқур йўллар тузалиб қолармиди", каби кинояли изоҳлар қолдиришган.\nБи-би-си гаплашган тошкентликнинг айтишича, айни пайтда шаҳар ичида хавфсизлик чоралари кучайтирилган, гавжум жойларга, шаҳарга киришда одамларни ва машиналарни текшириш йўлга қўйилган. Олий ўқув юрти талабалари муддатидан олдин имтиҳонларни топшириб, уйларига рухсат берилганлар.\n1996 йилда тузилган Шанхай ташкилотига Россия, Хитой ва Марказий Осиёнинг Тожикистон, Ўзбекистон, Қозоғистон ва Қирғизистон давлатлари аъзо.\nШҲТ Саммити унга аъзо давлатларнинг ҳудудларида навбати билан ўтказилиб турилади ва бу галги йиғилишнинг Ўзбекистонда ўтказилиши кузатувчилар фикрича, ҳар галгидек иқтисодий тарафлама бўлмасада, сиёсий тарафдан аҳамиятли бўлиши мумкин. Ўзбекистон охирги пайтларда ён қўшнилари билан юзага келган муаммоларга аниқлик киритиб олиши, ўз талабларини илгари суриши имкони бор.


Россия 2022 йилда зарба дронларини экспорт қилишни бошлайди: энг зўр намуналар - 03.07.2021, Sputnik Ўзбекистон\nРоссия мудофаа-саноат мажмуасининг технологик даражаси яқин ва узоқ чет эл мамлакатларини замонавий рақобатбардош дронлар билан таъминлаш имконига эга. 03.07.2021, Sputnik Ўзбекистон\nРоссияда "Кронштадт" компаниялар гуруҳи томонидан Дубна илмий шаҳарчасида йилига ўнлаб бирликларда "Орион" учувчисиз учиш зарба аппаратларининг илк серияли ишлаб чиқарилиши йўлга қўйилмоқда. Завод рекорд даражада қисқа вақт ичида барпо этилмоқда ва 2021 йилнинг ноябрида ишга туширилади. "Кронштадт" компаниялар гуруҳи дронларни экспорт учун 2022 йилдан ишлаб чиқаришни йўлга қўяди."Орлан-10" дронини Мьянмага етказиб бериш тўғрисида яқинда имзоланган келишув Россия дронларининг халқаро бозордаги "дебюти" ҳисобланади.Бироқ, Россия Федерацияси президентининг ҳарбий-техникавий ҳамкорлик бўйича ёрдамчиси Владимир Кожин 2017 йил кузидаёқ Россия чет элга дронларни етказиб бериш бўйича 50 дан ортиқ аризаларни кўриб чиқаётганини айтган эди. Ўша вақтда учувчисиз техника РФ қурол экспорти умумий ҳажмининг 3 фоизидан кўп бўлмаган қисмини эгаллаган. Сўнгги уч йил ичида кўп нарсалар ижобий томонга ўзгарди, бугунги кунда Россияда ишлаб чиқарилган юқори технологик дронлар яқин ва узоқ чет эл давлатларида триумфал экспансияга маҳкум.Дронлар соҳаси – жаҳондаги энг юқори технологик ва шиддат ила ривожланиб бораётган соҳадир. РФ ҳам унга ҳақли равишда катта эътибор қаратмоқда. Натижалар аён – Абу-Дабида феврал ойида ўтказилган IDEX 2021 халқаро кўргазмаси чет эллик шериклар РФ стендларида разведка ва зарбаларни амалга оширувчи учувчисиз техникага қаттиқ қизиқиш билдиришганини кўрсатган эди.Қурол экспорти бўйича Москва анъанавий равишда дунёда иккинчи ўринни эгаллайди - бозорнинг тахминан 15%и, Россия маҳсулотлари тактик ва техник хусусиятлари жиҳатдан Ғарб маҳсулотларидан қолишмайди, нархи эса улардан анча арзон. "Ростех" раҳбари Сергей Чемезовнинг сўзларига кўра, Россия учувчисиз учиш аппаратларининг ажралиб турувчи хусусияти - бу сунъий интеллект интеграллашувидир. Масалан, зарба дрони нишонларни мустақил аниқлаш, нишонга олиш ва бомбардимон қилишга қодир. Таққослаш учун, Қорабоғда жанговар ҳаракатлар фонида машҳур бўлган "Байрактар" дронлари барқарор радиосигнал масофадан туриб оператор томонидан бошқарилади – электрон "мияга" деярли эга эмас, технологик мукаммаллик чўққиси деб ҳам бўлмайди уни ва "Россияни тийиб туриш" режасида у ўқ ва ёйлар қаторида ўз ўрнини эгаллаши мумкин."Орлан-10" – "кичкина деманг бизни"Сурия ҳудудидаги жнговар шароитларда ўзини яхши томондан намоён эта олган Россиянинг "Орлан-10" дрони 2010 йилдан буён Россия армияси қуроллари сафида. Аппарат осмонда 18 соатгача "муаллақ тура олади". Крейсер тезлик – соатига 110 км. Қаноти 3 метргача бўлган, максимал учиш массаси 16 кг тенг ва фойдали юк ташуви 4,5 кг гача (шу жумладан, бомба нагрузкаси ҳам) бўлган таъсирчан ва ишончли машина."Орлан-10"нинг разведка модификацияси 140 кмгача бўлган масофада маълумотларни барқарор етказиб беришни таъминлайди. Фойдали юк модул бўлмасида турли ускуналар, кундузги ва инфрақизил камералар ҳамда артиллерия ўт зарбаси ва зарба ракета тизимларини мослаш учун фойдаланиладиган уч ўлчамли картографик съёмка учун ускуна ва лазерли нишон кўрсаткичларни жойлаштириш мумкин. Унинг фазилатларидан яна бири "Орлан-10" мажмуаси (учта дрон, юк автомобили ва ердан бошқариладиган станция) қиммат турмайди.Россия мудофаа-саноат комплексига мақтовлар айтишга мойил бўлмаган американинг Forbes журнали ҳам Россия "Орлан-10" дронини жанговар шароитларда синовдан ўтказилган "иш тулпори" дея тан олган.Ўрта баландликка кўтариладиган "Орион"Мутахассислар Россиянинг "Орион-Э" зарба дронини турк "Байрактар"ларининг "бозор қотили" деб атаб, халқаро бозорда "нарх - сифат - бортнинг интеллектлаштирилиши" кўрсаткичи бўйича энг яхши таклиф ҳисоблайдилар. Бу мажмуа "йўрға" ("иноходец") номи остида Россия армияси қуроллари сафига қабул қилинган, шунингдек, Сурия Араб Республикасида террорчиларга қарши ҳаво ҳужумларида синовдан ўтказилган.Орион - ўртача баландликдаги, 24 соатгача бўлган узоқ парвоз муддатига эга аппаратдир.Зарба модификациясида бошқарилмайдиган ва коррекция қилинадиган авиабомбалар, ер устидаги стационар ва ҳаракатланувчи нишонларни йўқ қилиш учун мўлжалланган турли бошқарилувчи ракеталар, зирҳли техника, транспорт ва душманнинг жонли кучларига зарба бериш учун универсал комплекс билан жиҳозланган. Максимал парвоз оғирлиги - 1150 кг, дроннинг крейсер тезлиги - соатига 200 км, парвознинг максимал баландлиги - 7 километр. Жанговар юк - 200 кг. "Рособоронекспорт"нинг таъкидига кўра, Орион ноёб тактик-техник хусусиятларга ва жанговар қобилиятларга, шунингдек экспорт салоҳиятига эга. МДҲ мамлакатларида дронга талаб катта бўлиши аниқ.Оғир "Альтиус"Россиянинг янги оғир ҳужум дрони "Альтиус" биринчи марта 25-июн куни авиация қуролидан фойдаланган - у полигон синовлари пайтида ердаги нишонларни бомбардимон қилган эди.Танкларни, енгил зирҳланган техникаларни, артиллерия позицияларини ва бир жойга тўпланган душман жонли кучини йўқ қилиш учун мўлжалланган ҳар хил турдаги ўқ-дорилар билан аппаратнинг зарба имкониятларини синовдан ўтказиш давом этмоқда. "Альтиус" арсенали эркин қулайдиган, тузатадиган ва бошқариладиган кичик калибрли авиабомбаларни, бошқариладиган ракеталарни ўз ичига олади.Оғир классдаги аппарат учиш давомийлиги катта - икки суткагача бўлган, ўртача баландликка учадиган дронларга тааллуқлидир. Парвоз оғирлиги 6 тоннага яқин, бир тоннадан зиёд фойдали юкни ташишга қодир. Иккита турбовинтли двигателлар билан жиҳозланган, қаноти узунлиги 30 метргача."Альтиус" дрони бир қанча модификацияга эга, уни глобал масофаларда бошқариш имконини берувчи спутник алоқа тизими билан жиҳозланган. Жанговар ҳаракат радиуси – 3500 км гача. Мутахассислар прогнозига кўра, ривожланган қурол комплексига эга бу аппарат само ва халқаро бозорда энг яхши жаҳон намуналаридан ўзиб кета олади.Қудратли "Овчи"Россиянинг "Охотник" ("Овчи") учувчисиз учиш аппарати яқиндагина уча бошлади, сунъий онгни ривожлантирмоқда ва худди шунга ўхшаш аппаратларнинг шартли Олимпида барча турдаги учиш ва жанговар характеристикалар спектрида рақиблардан устун туради. Зарба авиацияси стратегияси ва тактикасини қайта ёзишга қодир.Таққослаш учун унинг ёнига энг оғир классга мансуб замонавий чет эл машиналарини қўйиш лозим – дейлик, исроил IAI Eitan, турк Bayraktar Akinci, американинг MQ-9А Reaper ларини. Шу билан бирга, узоққа учиш, тезлик ва зарба имкониятлари бўйича - рақиблар билан таққослаганда улардан анча (йўқ қиладиган даражада) устун келади. Аппарат узоққа учиш масофаси ва қурол-аслаҳалар хилма-хиллиги нуқтаи-назаридан мисли кўрилмаган имкониятларга эга, ички бўлимларда разведка воситалари ва 6 минг тоннадан ортиқ бомба ёки "ҳаво-сатҳ" ва "ҳаво-ҳаво" ракеталарини тахминан 5000 километр масофага олиб боришга қодир.Юк ташиш бўйича унга яқин IAI Eitan ўз бортига фақатгина 2 тонна боеприпасларни ололади (у ҳам осиғлик ҳолатда, шу боис душман радарларида акс этиши турган гап). Яъни, жанговар шароитларда битта "Овчи" Исроил, АҚШ ва Туркияда ишлаб чиқарилган шунга ўхшаш учта машинанинг ўрнини боса олади. Кам кўринадиган аппаратнинг жанговар вазифалари – узоқ масофага амалга ошириладиган разведка парвозлари ва душман мудофааси ичкарисида юқори аниқликдаги зарбаларни амалга оширишдир."Овчи" дрони турбореактив (турбовинтли эмас) двигатель билан жиҳозланган, "учаётган қанот" шаклига эга. Узунлиги 14 метр, қаноти узунлиги 19 метр, учиш массаси – 20 тоннагача. Крейсер (товуш тезлигигача) тезлиги – соатига 1000 км – ўзига яқин бўлган рақиби - MQ-9А Reaper (соатига 480 км)нинг максимал имкониятларидан икки ярим баробар устундир. Эҳтимолий амалий кўтарилиш нуқтаси – 20 км. Ва "Овчи"нинг асосий хусусияти – бешинчи авлод Су-57 қирувчиси билан ҳамоҳангликда эргашувчи сифатида ҳаракатлана олишидир.Сал аввал американинг Forbes журнали қуйидагиларни хабар қилган эди: АҚШ ҲҲКга тегишли MQ-9 Reaper дан фарқли ўлароқ Россия разведка-зарба дрони Ҳаводан ҳужумга қарши воситаларсиз исёнчиларга қарши кураш учун мўлжалланмаган, балки кенг кўламли ҳарбий можароларда фойдаланилиши мумкин. Россиянинг оғир дрони учун махсус ичкифюзеляжли гипертовушли бошқариладиган "ҳаво-ҳаво" ва "ҳаво-сатҳ" ракеталари ишлаб чиқарилмоқда. Россия ҳарбий авиацияси юқори аниқликка эга боеприпасларни 2021 йилда қабул қилади. Бирлашган авиасозлик корпорацияси раҳбари Юрий Слюсарнинг сўзларига кўра, РФ Ҳаво-космик кучларига "Овчи"нинг серияли поставкалари 2024 йилдан бошланади. Сўнгра аппарат худди Су-57 сингари экспорт модификацияда жаҳон қурол-аслаҳалар бозорига чиқиши мумкин.Россия экспортининг истиқболлариДунё бўйлаб учувчисиз учиш қурилмаларининг ривожланиши АҚШ ва Исроил армиялари томонидан Форс кўрфази, Югославия ва Яқин Шарқдаги ҳарбий операциялар пайтида дронлардан кенг қўлланилишига туртки бўлди. Дронлар 50 дан ортиқ мамлакатларда ишлаб чиқарилади ва шунга қарамай, яқин вақтгача дронлар ватани Исроил ва АҚШ ҳисобланар эди. Тарихан шундай бўлганки, Россия Ҳаво-космик кучлар манфаатлари учун дронлар мавзусини "секинлик ила ишга солган" ва шунга қарамай, 21-асрда қуролларнинг ушбу устувор йўналишини жуда ишончли тарзда ривожлантирмоқда.Дронлар жаҳон бозорининг асосий улуши ҳарбий аҳамиятга эга бўлади. Бу ерда технологик ва маркетинг жиҳатдан қатъий кураш кутмоқда, бироқ Россия учувчисиз учиш қурилмаларининг муҳим етказиб берувчисига айланиши аниқ.\nРоссия мудофаа-саноат мажмуасининг технологик даражаси яқин ва узоқ чет эл мамлакатларини замонавий рақобатбардош дронлар билан таъминлаш имконига эга.\nРоссияда "Кронштадт" компаниялар гуруҳи томонидан Дубна илмий шаҳарчасида йилига ўнлаб бирликларда "Орион" учувчисиз учиш зарба аппаратларининг илк серияли ишлаб чиқарилиши йўлга қўйилмоқда. Завод рекорд даражада қисқа вақт ичида барпо этилмоқда ва 2021 йилнинг ноябрида ишга туширилади. "Кронштадт" компаниялар гуруҳи дронларни экспорт учун 2022 йилдан ишлаб чиқаришни йўлга қўяди.\n"Орлан-10" дронини Мьянмага етказиб бериш тўғрисида яқинда имзоланган келишув Россия дронларининг халқаро бозордаги "дебюти" ҳисобланади.\nБироқ, Россия Федерацияси президентининг ҳарбий-техникавий ҳамкорлик бўйича ёрдамчиси Владимир Кожин 2017 йил кузидаёқ Россия чет элга дронларни етказиб бериш бўйича 50 дан ортиқ аризаларни кўриб чиқаётганини айтган эди. Ўша вақтда учувчисиз техника РФ қурол экспорти умумий ҳажмининг 3 фоизидан кўп бўлмаган қисмини эгаллаган. Сўнгги уч йил ичида кўп нарсалар ижобий томонга ўзгарди, бугунги кунда Россияда ишлаб чиқарилган юқори технологик дронлар яқин ва узоқ чет эл давлатларида триумфал экспансияга маҳкум.\nДронлар соҳаси – жаҳондаги энг юқори технологик ва шиддат ила ривожланиб бораётган соҳадир. РФ ҳам унга ҳақли равишда катта эътибор қаратмоқда. Натижалар аён – Абу-Дабида феврал ойида ўтказилган IDEX 2021 халқаро кўргазмаси чет эллик шериклар РФ стендларида разведка ва зарбаларни амалга оширувчи учувчисиз техникага қаттиқ қизиқиш билдиришганини кўрсатган эди.\nҚурол экспорти бўйича Москва анъанавий равишда дунёда иккинчи ўринни эгаллайди - бозорнинг тахминан 15%и, Россия маҳсулотлари тактик ва техник хусусиятлари жиҳатдан Ғарб маҳсулотларидан қолишмайди, нархи эса улардан анча арзон. "Ростех" раҳбари Сергей Чемезовнинг сўзларига кўра, Россия учувчисиз учиш аппаратларининг ажралиб турувчи хусусияти - бу сунъий интеллект интеграллашувидир. Масалан, зарба дрони нишонларни мустақил аниқлаш, нишонга олиш ва бомбардимон қилишга қодир. Таққослаш учун, Қорабоғда жанговар ҳаракатлар фонида машҳур бўлган "Байрактар" дронлари барқарор радиосигнал масофадан туриб оператор томонидан бошқарилади – электрон "мияга" деярли эга эмас, технологик мукаммаллик чўққиси деб ҳам бўлмайди уни ва "Россияни тийиб туриш" режасида у ўқ ва ёйлар қаторида ўз ўрнини эгаллаши мумкин.\n"Орлан-10" – "кичкина деманг бизни"\nСурия ҳудудидаги жнговар шароитларда ўзини яхши томондан намоён эта олган Россиянинг "Орлан-10" дрони 2010 йилдан буён Россия армияси қуроллари сафида. Аппарат осмонда 18 соатгача "муаллақ тура олади". Крейсер тезлик – соатига 110 км. Қаноти 3 метргача бўлган, максимал учиш массаси 16 кг тенг ва фойдали юк ташуви 4,5 кг гача (шу жумладан, бомба нагрузкаси ҳам) бўлган таъсирчан ва ишончли машина.\n"Орлан-10"нинг разведка модификацияси 140 кмгача бўлган масофада маълумотларни барқарор етказиб беришни таъминлайди. Фойдали юк модул бўлмасида турли ускуналар, кундузги ва инфрақизил камералар ҳамда артиллерия ўт зарбаси ва зарба ракета тизимларини мослаш учун фойдаланиладиган уч ўлчамли картографик съёмка учун ускуна ва лазерли нишон кўрсаткичларни жойлаштириш мумкин. Унинг фазилатларидан яна бири "Орлан-10" мажмуаси (учта дрон, юк автомобили ва ердан бошқариладиган станция) қиммат турмайди.\nРоссия мудофаа-саноат комплексига мақтовлар айтишга мойил бўлмаган американинг Forbes журнали ҳам Россия "Орлан-10" дронини жанговар шароитларда синовдан ўтказилган "иш тулпори" дея тан олган.\nЎрта баландликка кўтариладиган "Орион"\nМутахассислар Россиянинг "Орион-Э" зарба дронини турк "Байрактар"ларининг "бозор қотили" деб атаб, халқаро бозорда "нарх - сифат - бортнинг интеллектлаштирилиши" кўрсаткичи бўйича энг яхши таклиф ҳисоблайдилар. Бу мажмуа "йўрға" ("иноходец") номи остида Россия армияси қуроллари сафига қабул қилинган, шунингдек, Сурия Араб Республикасида террорчиларга қарши ҳаво ҳужумларида синовдан ўтказилган.\nОрион - ўртача баландликдаги, 24 соатгача бўлган узоқ парвоз муддатига эга аппаратдир.\nЗарба модификациясида бошқарилмайдиган ва коррекция қилинадиган авиабомбалар, ер устидаги стационар ва ҳаракатланувчи нишонларни йўқ қилиш учун мўлжалланган турли бошқарилувчи ракеталар, зирҳли техника, транспорт ва душманнинг жонли кучларига зарба бериш учун универсал комплекс билан жиҳозланган. Максимал парвоз оғирлиги - 1150 кг, дроннинг крейсер тезлиги - соатига 200 км, парвознинг максимал баландлиги - 7 километр. Жанговар юк - 200 кг. "Рособоронекспорт"нинг таъкидига кўра, Орион ноёб тактик-техник хусусиятларга ва жанговар қобилиятларга, шунингдек экспорт салоҳиятига эга. МДҲ мамлакатларида дронга талаб катта бўлиши аниқ.\nРоссиянинг янги оғир ҳужум дрони "Альтиус" биринчи марта 25-июн куни авиация қуролидан фойдаланган - у полигон синовлари пайтида ердаги нишонларни бомбардимон қилган эди.\nТанкларни, енгил зирҳланган техникаларни, артиллерия позицияларини ва бир жойга тўпланган душман жонли кучини йўқ қилиш учун мўлжалланган ҳар хил турдаги ўқ-дорилар билан аппаратнинг зарба имкониятларини синовдан ўтказиш давом этмоқда. "Альтиус" арсенали эркин қулайдиган, тузатадиган ва бошқариладиган кичик калибрли авиабомбаларни, бошқариладиган ракеталарни ўз ичига олади.\nОғир классдаги аппарат учиш давомийлиги катта - икки суткагача бўлган, ўртача баландликка учадиган дронларга тааллуқлидир. Парвоз оғирлиги 6 тоннага яқин, бир тоннадан зиёд фойдали юкни ташишга қодир. Иккита турбовинтли двигателлар билан жиҳозланган, қаноти узунлиги 30 метргача.\n"Альтиус" дрони бир қанча модификацияга эга, уни глобал масофаларда бошқариш имконини берувчи спутник алоқа тизими билан жиҳозланган. Жанговар ҳаракат радиуси – 3500 км гача. Мутахассислар прогнозига кўра, ривожланган қурол комплексига эга бу аппарат само ва халқаро бозорда энг яхши жаҳон намуналаридан ўзиб кета олади.\nРоссиянинг "Охотник" ("Овчи") учувчисиз учиш аппарати яқиндагина уча бошлади, сунъий онгни ривожлантирмоқда ва худди шунга ўхшаш аппаратларнинг шартли Олимпида барча турдаги учиш ва жанговар характеристикалар спектрида рақиблардан устун туради. Зарба авиацияси стратегияси ва тактикасини қайта ёзишга қодир.\nТаққослаш учун унинг ёнига энг оғир классга мансуб замонавий чет эл машиналарини қўйиш лозим – дейлик, исроил IAI Eitan, турк Bayraktar Akinci, американинг MQ-9А Reaper ларини. Шу билан бирга, узоққа учиш, тезлик ва зарба имкониятлари бўйича - рақиблар билан таққослаганда улардан анча (йўқ қиладиган даражада) устун келади. Аппарат узоққа учиш масофаси ва қурол-аслаҳалар хилма-хиллиги нуқтаи-назаридан мисли кўрилмаган имкониятларга эга, ички бўлимларда разведка воситалари ва 6 минг тоннадан ортиқ бомба ёки "ҳаво-сатҳ" ва "ҳаво-ҳаво" ракеталарини тахминан 5000 километр масофага олиб боришга қодир.\nЮк ташиш бўйича унга яқин IAI Eitan ўз бортига фақатгина 2 тонна боеприпасларни ололади (у ҳам осиғлик ҳолатда, шу боис душман радарларида акс этиши турган гап). Яъни, жанговар шароитларда битта "Овчи" Исроил, АҚШ ва Туркияда ишлаб чиқарилган шунга ўхшаш учта машинанинг ўрнини боса олади. Кам кўринадиган аппаратнинг жанговар вазифалари – узоқ масофага амалга ошириладиган разведка парвозлари ва душман мудофааси ичкарисида юқори аниқликдаги зарбаларни амалга оширишдир.\n"Овчи" дрони турбореактив (турбовинтли эмас) двигатель билан жиҳозланган, "учаётган қанот" шаклига эга. Узунлиги 14 метр, қаноти узунлиги 19 метр, учиш массаси – 20 тоннагача. Крейсер (товуш тезлигигача) тезлиги – соатига 1000 км – ўзига яқин бўлган рақиби - MQ-9А Reaper (соатига 480 км)нинг максимал имкониятларидан икки ярим баробар устундир. Эҳтимолий амалий кўтарилиш нуқтаси – 20 км. Ва "Овчи"нинг асосий хусусияти – бешинчи авлод Су-57 қирувчиси билан ҳамоҳангликда эргашувчи сифатида ҳаракатлана олишидир.\nСал аввал американинг Forbes журнали қуйидагиларни хабар қилган эди: АҚШ ҲҲКга тегишли MQ-9 Reaper дан фарқли ўлароқ Россия разведка-зарба дрони Ҳаводан ҳужумга қарши воситаларсиз исёнчиларга қарши кураш учун мўлжалланмаган, балки кенг кўламли ҳарбий можароларда фойдаланилиши мумкин. Россиянинг оғир дрони учун махсус ичкифюзеляжли гипертовушли бошқариладиган "ҳаво-ҳаво" ва "ҳаво-сатҳ" ракеталари ишлаб чиқарилмоқда. Россия ҳарбий авиацияси юқори аниқликка эга боеприпасларни 2021 йилда қабул қилади. Бирлашган авиасозлик корпорацияси раҳбари Юрий Слюсарнинг сўзларига кўра, РФ Ҳаво-космик кучларига "Овчи"нинг серияли поставкалари 2024 йилдан бошланади. Сўнгра аппарат худди Су-57 сингари экспорт модификацияда жаҳон қурол-аслаҳалар бозорига чиқиши мумкин.\nРоссия экспортининг истиқболлари\nДунё бўйлаб учувчисиз учиш қурилмаларининг ривожланиши АҚШ ва Исроил армиялари томонидан Форс кўрфази, Югославия ва Яқин Шарқдаги ҳарбий операциялар пайтида дронлардан кенг қўлланилишига туртки бўлди. Дронлар 50 дан ортиқ мамлакатларда ишлаб чиқарилади ва шунга қарамай, яқин вақтгача дронлар ватани Исроил ва АҚШ ҳисобланар эди. Тарихан шундай бўлганки, Россия Ҳаво-космик кучлар манфаатлари учун дронлар мавзусини "секинлик ила ишга солган" ва шунга қарамай, 21-асрда қуролларнинг ушбу устувор йўналишини жуда ишончли тарзда ривожлантирмоқда.\nДронлар жаҳон бозорининг асосий улуши ҳарбий аҳамиятга эга бўлади. Бу ерда технологик ва маркетинг жиҳатдан қатъий кураш кутмоқда, бироқ Россия учувчисиз учиш қурилмаларининг муҳим етказиб берувчисига айланиши аниқ.


Ёшлар – келажак меваси | Учебный центр Федерации профсоюзов Узбекистана\nЁшлар – келажак меваси\nМамлакатимизда ёшларни ҳар томонлама етук ва баркамол инсонлар қилиб тарбиялаш, уларнинг таълим олиши, етук интеллектуал салоҳият эгалари бўлиб вояга етиши масаласи давлат сиёсати даражасига кўтарилган. Бугун жамиятимиздаги ҳар бир соҳада катта ўзгариш ва янгиланишлар юз бермоқда. Бу жараёнларда юқори малакали илмий кадрларнинг ўрни ва роли алоҳида аҳамият касб этади. Янги ғоялар, лойиҳалар, таклиф ва ташаббуслар эса жамиятдаги янгиланиш ва такомиллашувнинг муҳим омиллари ҳисобланади. Шу боис ёшларни қўллаб-қувватлаш, уларнинг манфаатини ҳимоялаш, келажакка ишонч руҳида тарбиялаш – ҳар биримизнинг улкан мақсадимиздир.\nБугунги кунда ёшлар ўртасида маънавий-маърифий, ҳуқуқий тарғибот, ҳарбий ватанпарварлик, спорт-соғломлаштириш йўналишларида турли ижтимоий, фойдали тадбирлар амалга оширилмоқда. Шуни таъкидлаб ўтиш керакки, ҳар қандай тадбир ёшларнинг маълум бир йўналишдаги хоҳиш-истагини, эҳтиёжини, талабини қондиришга қаратилгандир.\nАлбатта, ёшлар ҳаётини қамраб олган тадбирлар ўзининг амалий аҳамиятига эга. Шунга қарамасдан, бундай тадбирларнинг мазмун-моҳиятини, мақсадини янада кенгроқ очиш учун ҳаммуаллифликда яратилган “Ёшлар етакчилари учун қўлланма” китоби билан танишиш, ўқиб-ўрганиш фойдадан холи эмас. Унда қуйидагича изоҳ берилади:\n-ёшларнинг ҳуқуқий билимларини ошириш;\n-ёшларнинг Ватанимиз, дунё тарихи ва умумий билимларини ошириш;\n-ёшларнинг дин тўғрисидаги билимларини ошириш;\n-ёшлар ўртасида кичик ва ўрта бизнесни тарғиб қилиш;\n-ёшларни ҳарбий ватанпарварлик руҳида тарбиялаш;\n-ёшлар ўртасида спорт ва жисмоний тарбияни тарғиб қилиш;\n-вояга етмаган ҳуқуқбузарликларнинг олдини олиш;\n-ёшлар ўртасида гиёҳвандлик, ОИТСнинг олдини олиш;\n-ёшларнинг қобилият ва иқтидорини намоён қилиш;\n-миллий байрамларни муносиб кутиб олиш;\n-ёшларнинг экологик билимларини ошириш;\n-ёшларнинг маданий дам олишини ташкил қилиш;\n-ёшларни “Камолот” ҳаракати сафига жалб қилиш ва ҳ.к.\n« Фаоллик самараси\nЮксак ишонч намунаси »


1 сентябрдан бошлаб транспортларга техник кўрикдан ўтганлиги тўғрисида талонлар бериш амалиёти бекор қилинади - Anhor\nAnhor Все посты 1 сентябрдан бошлаб транспортларга техник кўрикдан ўтганлиги тўғрисида талонлар бериш амалиёти бекор қилинади\n2021 йил 1 сентябрдан бошлаб, хорижга чиқувчи транспортлардан ташқари, барча транспорт воситаларига техник кўрикдан ўтганлиги тўғрисида талонлар бериш амалиёти бекор қилинади. “Транспорт воситаларини мажбурий техник кўрикдан ўтказиш тартибини такомиллаштиришга доир қўшимча чора-тадбирлар тўғрисида”ги ҳукумат қарори қабул қилинди.\nҚарорга кўра, транспорт воситаларини Давлат йўл ҳаракати хавфсизлиги хизмати бўлинмаларида мажбурий техник кўрикдан ўтказишда ҳаракатланувчи мобил техник назорат линияларидан фойдаланиш тартиби жорий этилади. 2021 йил 1 сентябрдан жисмоний шахсларга тегишли M1 тоифадаги автотранспортларни тадбиркорлар – юридик шахслар томонидан мажбурий техник кўрикдан ўтказишда ҳаракатланувчи мобил техник назорат линияларидан фойдаланилади.\nШунингдек, Транспорт воситаларини мажбурий техник кўрикдан ўтказиш тартиби тўғрисидаги низом тасдиқланди. Унга кўра, транспортлар қуйидаги даврийликка мувофиқ техник кўрикдан ўтказилиши керак:\nЯнги транспортлар ДЙҲХХ органларида рўйхатдан ўтказишда техник кўрикдан ўтказилмайди.


Эркин Ғайбуллаев блоги: «Интизомсиз» Дембеле ўзига келмоқдами?\n5 декабрь, 2018, 15:10 389\nТеглар:Усман Дембеле | Лионель Месси | Барселона\nУсмон Дембеле кутилмаган, вақти келса бошқалардан тубдан фарқ қиладиган ўйин кўрсата олади, агар «Барселона» бу француздан мунтазам равишда энг яхши вингерни кашф эта олса, унинг Каталониядаги омадсиз бошланган юриши тез орада унитиб юборилади.\nБу мавсумда муаммолар гирдобида қолиб кетаётган франциялик ҳужумчи Ла Лиганинг сўнгги турида нималарга қодир эканлигини амалда яна бир бор исботлади. 2019-йил январида Премьер Лигага кўчиб ўтиши ҳақидаги хабарлар тинмаётган бир паллада у яна эътибор марказида.\nЎйинчининг ўнг қанотдаги омадли иштироки «Барселона»нинг «Виляреал»га қарши 2:0 ҳисобидаги ғалабаси сари етаклади. Ўз жамоасинининг муваффақиятига ҳиссасини қўша олган Дембеле меҳмонларни таҳликага солган ўйинчилардан бири бўлди.\nБундан ташқари Лионель Месси томонидан Аленьяга узатилган чиройли пас иккинчи голга сабаб бўлди ва Дембеленинг учрашув давомида майдондаги энг яхши футболчи эканлиги яққол сезилиб турди.\nЎйиндаги туб бурилиш, 21 ёшли йигитча рақиб жамоа футболчиси Алфонсо Педразани доғда қолдиргани бўлди.\nДембеле шартномаси якунигача шу алфозда ишлашни давом эттириши керак, кўпчилик Дембеле каби тажовузкор ва интизомсиз ўйинчиларни сотиб юборишни мағлуб қилувчи қурол сифатида фойдаланмоқчи бўлишади.\n«Барселона» тўпга эгалик қилиш билан таниқли жамоалардан бири ҳисобланади, бироқ Дембеле муҳлисларга бироз фарқли, яъни жўшқинлик берадиган, мустаҳкам ҳимояни ҳам ёриб ўтадиган ўйин услубини тақдим этади.\n«Виляреал» ҳимояда ёмон ўйнамади, аммо таъкидлаш керакки, Дембеле иккала оёқда ҳам яхши ўйин кўрсата олди, бу ёш франциялик футболчига рақиб ўйинчиси Педразани доғда қолдириб Пикенинг голига асистентлик қилишига олиб келди.\nЎйин бошида «Барселона»нинг афсонавий ўйинчиси Круйфф каби тузкор ҳаракатлари муваффақиятли чиқди ва «Камп Ноу»даги муҳлисларни ҳам ҳайратлантирди. Бу футболчини танқид қилган маҳалий журналистларнинг ҳам, мухлисларнинг ҳам олқишига сазовор бўлди.\n2017-йил ёзида «Барселона» Дембелени «Боруссия Дортмунд»дан 147миллион еврога (130 миллион АҚШ доллари) сотиб олганида мана шундай ўйин намойиш қилишига умид қилган эди.\nБу футболчининг ҳам хавотирлари, ҳам иштиёқи кўзга ташланган ўйини бўлди, бир ярим йил аввал Дембеледа айнан шу иштиёқ етишмаганлиги учун каталонияликлар мухлислари ундан норози бўлишганди.\nЎз жамоадошлари – Пике ва Луис Суарес томонидан футболчида профессионалликнинг етишмаслиги ҳақидаги танқидлари Дембеле учун клубни тарк этиш хавфини ҳам вужудга келтирганди.\nБироқ «Атлетико Мадрид» ва «Барселона» ўртасидаги учрашувда дурангга олиб келган голидан кейин Дембеле охирги икки ҳафта давомида жамоадаги мавқеини янада ошириш учун самарали меҳнат қилди.\nЭрнесто Валверде томонидан ундан аввалги ўйинда таркибга киритилмаганидан кейин Дембеле заҳирадан ўйинга тушиб, жамоасини қутқариб қолди.\nАйнан шу туфайли у Чемпионлар Лигасида «ПСВ»га қарши ўйинда асосий таркибда тушиш имкониятини очиб берди. Франциялик иқтидор эгаси «Барселона»га «Б гуруҳи»да биринчи ўринни эгаллаб нимчорак финал йўлланмасини қўлга киритишига ёрдам берди. Унинг «Вильярреал»га қарши ўйини тўғри йўлдан кетаётганини кўрсатиб берди.\nДембеле ҳали ёш, умидли ўйинчи, уни олдинда узоқ йўл кутмоқда. Ўзининг ниятлари қандай бўлмасин, бу йўлда адашиши, хатога йўл қўйиши мумкин. Бироқ агар «Барселона» Дембелени йўл четида қолдирмасдан унга ёрдам берса, келажакда уларни муваффақиятлар кутиб турганини билади.


Сув тил киридан бошқа ҳамма нарсани тозалайди\n14:58 / 05.03.2019 20735\nСувни поклик рамзи сифатида тушунамиз. Сув барча кирликларни тозалайди. Аммо ҳажми жуда кичик, хизмати жуда катта бўлган суяксиз тилга ҳар қандай сув таъсир ўтказа олмайди. Шунга кўра инсон танаси ичида масъулияти энг оғир аъзо тил экани аниқ бўлади. Бир неча йиллар ичидан сув оққан қувурларнинг ичини қалин занглар қоплаганини кўрганмиз. Бу зангларни уларнинг устидан оқиб ўтадиган сувлар ҳам ювиб кета олмайди. Инсон ҳаёти давомида тилидан чиққан ёмон сўзлар, ҳақоратларнинг занглари тилга шу қадар сингиб кетадики, энди уни ҳар қандай кучли босимга эга сув ҳам тозалай олмайди.\nЛекин бир сув бор, фақат ўша сув тилга ўрнашган кирларни таг-томири билан ювиб, поклайди. Тавба деб номланган бу сув юрак ариқларидан оқиб келади. Юрак ариғига эзгулик булоғидан, эзгулик булоғига эса иймон уммонидан тошиб келади бу сув. Занглар билан қопланган бу тилни тавба сувида ивитмоқ лозим. Бу сувга истиғфор, такбир, таҳлил ишқорларини аралаштириш айни муддаодир. Покликдан сўнг уни тиловат суви билан намлаб туриш шубҳа йўқки, асл ҳолига қайтаради.\nЧин дўст ягона


ДХА Жиззах вилоят бошқармаси бошлиғи талабалар кунида ёшлар билан учрашди » Sangzor.uz - Жиззах янгиликлар портали\nSangzor.uz - биз сизга яқинмиз! » Breaking news » ДХА Жиззах вилоят бошқармаси бошлиғи талабалар кунида ёшлар билан учрашди\nДХА Жиззах вилоят бошқармаси бошлиғи талабалар кунида ёшлар билан учрашди\nБугун Жиззах давлат педагогика институтида 17-ноябрь халқаро талабалар куни муносабати билан “Мотивация бекати” тадбири ташкил этилди. Унда ДХА Жиззах вилоят бошқармаси бошлиғи Бобур Умурзаков ва вилоят Адлия бошқармаси бошлиғи ўринбосари Акмал Эргашевнинг талабалар билан учрашуви бўлиб ўтди.\nДастлаб Институт фойесида ўрнатилган “Талабалар дўстлиги учун” деб номланган баннерга меҳмонлар ўз дил изҳорларини ёзиб қолдиришди. Шундан сўнг “Яшил макон” лойиҳаси доирасида институт ҳовлисига рамзий кўчатлар экилди.\nШундан сўнг институт ректори Шавкат Шарипов ҳамроҳлигида институт маданият саройида талабалар билан учрашувда иштирок этилди.\nМеҳмонлар бугунгача эришган ютуқлари, ҳозирда амалга ошираётган ишлари тўғрисида гапириб, талабаларни ўз мақсадларига эришиш йўлларида тинимсиз изланиш ва ҳаракат қилишлари лозимлиги хусусида мотивацион фикрларни билдирдилар. Талабалар ўзларини қизиқтирган саволларга жавоб олдилар.\nСамимий руҳда ўтган учрашув том маънода талаба ёшларни руҳлантира олди дейиш мумкин.\nЖиззахдаги институтда тиббиёт факультети очилди\nАёллар доим эъзозда!


Ирода ва интилиш диабетга чалинган велоспортчимизга "Тур де Франс" сари йўл очмоқда\n5 февраль, 2020, 19:30 422\nҚандли диабетга қарши курашаётган велоспортчимиз "Тур де Франс"да дебют қилиши мумкин\nЖаҳон соғлиқни сақлаш ташкилоти (ЖССТ) тақдим қилган маълумотга кўра, айни пайтда дунё бўйича 548 миллион инсонда қандли диабет касаллиги учрайди. Афсуски, бу жуда ҳунук статистика. Ташкилот 2012 йил ўтказилган БМТнинг Бош Ассамблеясида қандли диабетни XXI асрда инсоният саломатлиги учун хавфли касалликлардан бири деб таъкидлаган эди.\nБМТ бутун дунё бўйича диабетга қарши кураш борасида махсус дастур ишлаб чиққан. Ўз навбатида Ўзбекистонда ҳам бу касалликка қарши кураш бўйича махсус илмий-амалий ишлар олиб борилмоқда.\nҚандли диабетга қарши курашнинг дастлабки қадами бу фаол турмуш тарзи ва керак бўлса, профессионал тарзда спорт билан шуғулланишдир. Бунга ҳамюртимиз, велоспорт бўйича Ўзбекистон терма жамоаси вакили Улуғбек Саидовнинг фаолияти ёрқин мисол бўла олади.\nАйни пайт жаҳон ареналарида ўз омадини синаб кўраётган вакилимизда ҳам қандли диабет ҳасталиги аниқланган. Ҳамюртимиз юқорида келтирилган шиорга риоя қилган ҳолда велоспорт билан профессионал шуғуллана бошлади. Келинг, бу ҳақида батафсил тўхталиб ўтамиз.\nNovo Nordisk – бу айни вақтда жаҳонда диабетга чалинган (1-даража) профессионал велопойгачилардан ташкил топган ягона жамоа. Диабет билан оғриган Улуғбек Саидов 2019 йил мазкур жамоа билан профессионал шартнома имзолади. 22 ёшли спотчимиз Осиё қитъаси вакиллари орасида мазкур жамоа билан ишлаётган илк спортчи бўлди. Ҳозирда яна бир ҳамюртимиз Дмитрий Понктаров ҳам мазкур жамоага аъзо.\nТаъкидлаш жоиз, Ўзбекистонда мутахассис Руслан Усейнов раҳбарлигида "Queen Sport Cycling" спорт дастури ишлаб чиқилган бўлиб, унга қандли диабетнинг биринчи даражаси билан оғриган беморлар жалб қилинади. Улуғбек Саидов ҳам мазкур дастурнинг ажралмас қисмидир.\nУлуғбек 15 ёшида “Novo Nordisk” базасига олиб келинган ва 2013-2014 йиллар оралиғида ушбу жамоанинг ёшлари таркибида синовдан ўтди. Саидов ўз меҳнати ва шижоати сабаб мазкур касаллик юзага келтирадиган аломатларга чап бериб келмоқда. Унинг "Team Novo Nordisk" жамоаси билан 2014-2017 йиллар оралиғида ишлагани касаллик билан курашишда асосий ҳимоя бўлибгина қолмай, профессионал спортчи бўлиб етишишига замин яратди. Улуғбекнинг ўзи булар ҳақида шундай дейди:\n– Мен профессионаллар орасига киришга ҳаракат қилдим. АҚШнинг бундай машҳур жамоасида ҳаракат қилган илк ўзбекистонлик вакил эканимдан фахрланаман. Зиммамда қандай масъулият борлигини ҳис қиламан. Сўнгги бир неча йиллар профессионал фаолиятга ўтишим диабетга қарши курашишимда муҳим роль ўйнади. Дастлабки икки йил жуда қийин бўлишини билардим. Шундай бўлса ҳам, ҳар бир кичик деталларгача аҳамият бериб, ўз устимда ишлашга ҳаракат қилдим. Бу йўлда менга ёрдам берган барчага ўз миннатдочилигимни билдираман.\nФиль Сазерланд ("Team Novo Nordisk" жамоаси асосчиси):\n– Бир неча йилдан бери ўзбек спорти ва Улуғбекнинг ўсиб боришини кузатиб бормоқдаман. У Ўзбекистонда қандли диабет билан оғриган барча беморларга илҳом манбайи бўлади. Ишонамизки, Ўзбекистон велосипед спорти федерацияси билан ҳамкорликда олиб борилаётган "Queen Sport Cycling” дастури миллионлаб инсонлар қалбига умид ва ишонч бағишлайди. Диабет – бу ҳукм эмас.\nМаълумот учун, “Novo Nordisk” Халқаро велоспортчилар иттифоқининг профессионал жамоаси мақомида ва 2021 йил нуфузли “Тур де Франс” мусобақасида иштирок этиш ҳуқуқига эга. Шу тариқа Улуғбек Саидов Жамолиддин Абдужабборов, Рафаэль Нуриддинов ва Сергей Лагутиндан сўнг мазкур нуфузли турнирда иштирок этадиган навбатдаги ўзбекистонлик велоспортчи бўлиши мумкин.\nУлуғбек Саидов мазкур ойда "Tour of Columbia" турнирида иштирок этади. Мусобақа якунига етгач Туркияда йиғин ўтказадиган асосий терма жамоамиз таркибига бориб қўшилади. Ҳамюртимиз март ойида Малайзияда ўтадиган Осиё чемпионатида юртимиз шарафини ҳимоя қилади.


"Нексия" ва "Камаз" иштирокида ЙТҲ содир бўлди. Ҳайдовчи касалхонада - zarnews.uz\n"Нексия" ва "Камаз" иштирокида ЙТҲ содир бўлди. Ҳайдовчи касалхонада\nЖорий йилнинг 10 март куни соат 21:00 ларда М-34 “Тошкент-Душанбе” автомобиль йўлининг 103 километрида - Сирдарё вилояти, Сирдарё тумани ҳудудида ҳайдовчи Б.И. бошқарувидаги “Камаз-53212” русумли транспорт воситасининг қарама-қарши йўналишда ҳаракатланиб келаётган ҳайдовчи А.И. бошқарувидаги “Нексия-1” русумли транспорт воситасининг ўтиб кетишини кутмасдан орқага қайрилиши оқибатида тўқнашув содир бўлган.\nОқибатда “Нексия-1” русумли транспорт воситаси йўловчиси Ш.К. тан жароҳати билан шифохонага ётқизилган.


COVID-19 билан касалланиш хавфини камайтириш учун мамлакатимиз аҳолисидан ўзларини яккалашлари сўралмоқда. Аммо, бунинг осон иш эмас эканлиги аниқ бўлди, яхши кайфиятда қолиш эса янада қийинроқ бўлиб чиқди. Тошкентда, брендлар ва контент-мейкерлар қоидага кўра, содир бўлаётган воқеаларга тез ва ўз вақтида жавоб беришмоқда, аммо вилоятлар учун мақсадли контент бир мунча кам яратилмоқда.\nБугун биз Namangan Square лойиҳаси доирасида Наманганда йўлга қўйилган “Уйда Позитив” ижтимоий лойиҳаси ҳақида айтиб ўтмоқчимиз. Ижтимоий тармоқларда кенг ёйилган Namangan Square бренди лойиҳасининг мақсади наманганликларни уйда қолиб, позитив кайфиятни сақлашга ҳамда турли машғулотлар билан шуғулланишга чақиришдир.\nЮлдузлар ва бошқа кўплаб истеъдодли инсонлар лойиҳамизда иштирок этиш истагини билдирдилар ва Наманган аҳолиси ҳамда барча хоҳловчиларни ўз маслаҳатлари билан ўзларини яккалаш даврини ёрқинроқ қилишга чақирдилар. Масалан, актриса Зарина Низомутдинова ўзи иштирокидаги севимли фильмларини томоша қилишни таклиф қилади. Машҳур хореограф Сергей Злотников эса канал аъзоларига рақс ҳаракатларини ўргатмоқда. Ўзбекистондаги энг яхши диджейлардан бири DJ Ochil яхши кайфият учун ажойиб треклар мажмуаси билан бўлишади.\nКўнгилочар постлардан ташқари фойдали лайфхаклар ва дарслар ҳам мавжуд. Халқаро тоифадаги стилист Миржалил Исамуҳамедов уйда қандай қилиб фарзандингиз сочини кесиш мумкинлигини кўрсатиб беради. Баҳриддин Чустий мазали сомса пиширишни ўргатади, Foxford Academy ўқув маркази асосчиси Зарина Хасанова эса болалар учун инглиз тилидан дарс ўтиб беради.\nБундан ташқари, иқтидорли иштирокчилар сизга битбокс асосларини, лезгинка ва миллий рақсни ўргатишади, фарзандларингизни нималар билан машғул қилиш ҳамда қандай қилиб баҳорий кайфият яратиш мумкинлигини кўрсатишади, компьютер ўйинлари яратиш платформалари ҳақида гапириб беришади. Шу билан бирга, саломатлигингизни яхшилаш учун тўғри нафас олиш техникасини ҳам ўргатишади.\nНаманганликларни ижтимоий қўллаб-қувватлашга қўшимча сифатида, Мурари Джалан бошчилигидаги MJ Developers компанияси аҳолининг ижтимоий ҳимояга муҳтож қатламларига моддий ёрдам сифатида минг қути озиқ-овқат маҳсулотларини ҳам тарқатмоқда.\nБундай лойиҳалар илҳомлантиради ва уларни ҳамма билан баҳам кўриш хоҳишини уйғотади, ахир улар энг муҳим нарса — бир-биримизни қўллаб-қувватлаш, бирдамлик ва ҳаётнинг позитив томонларини топиш истагини ифодалайди. Сизга ҳам ижтимоий тармоқлардаги Namangan Square саҳифаларига кириб, лойиҳага қўшилишни таклиф қиламиз. #Уйдапозитив ўз қўлимизда.\nЛойиҳа контсепцияси халқаро реклама агентлиги FCB Artgroup Uzbekistan томонидан ишлаб чиқилган ва амалга оширилган.\nҲаммасини тўғри ўқидингиз, адашганингиз йўқ! Октябрь давомида Namangan Square’дан муддатли тўловга хонадон харид…


Бир кунда беш ўлим. Ўзбекистонда коронавирус қурбонлари 111 нафарга етди | Qalampir.uz\nБир кунда беш ўлим. Ўзбекистонда коронавирус қурбонлари 111 нафарга етди\nЖамият\t25 Июль 2020 23:59 10444\nЎзбекистонда коронавирусдан икки ўлим ҳолати қайд этилди. Шу тариқа расман эълон қилинган ўлим ҳолатлари 111 тага етди. Бу ҳақда Соғлиқни сақлаш вазирлиги хабар берди.\nТошкент шаҳар Шайхонтоҳур туманида яшаган 64 ёшли М.С. (аёл) 13–18 июль кунлари Тошкент шаҳар тез тиббий ёрдам клиник шифохонаси кардиология бўлимида даволанган. 18 июль куни “COVID-19” тасдиқланган ва бемор Тошкент тиббиёт академияси клиникаси реанимация бўлимига ётқизилган.\nУнга “COVID-19” инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, зўриқиш стенокардияси, терминал ўпка ва бош мия шиши асоратлари билан кечган.\nЯна бир бемор Тошкент шаҳар Олмазор туманида яшаган 34 ёшли Б.М. (аёл)да 5 июль куни “COVID-19” тасдиқланган ва 6 июль кунига қадар у пойтахтдаги Эпидемиология, микробиология ва юқумли касалликлар илмий-текшириш институти клиникасида даволанган.\n6 июль куни бемор шаҳар 3-сон туғруқ комплексига ўтказилган. Унга “COVID-19” инфекциясининг ўта оғир кечиши, икки томонлама пневмония ташхиси қўйилган бўлиб, касаллик ўткир нафас ва юрак етишмовчилиги асорати билан кечган.\nБугун ССВ мамлакатда коронавирусдан 5 киши ўлганини тасдиқлади.\n24 Январь 21:32 52144\n25 Январь 09:19 42537\n24 Январь 13:55 38542\n24 Январь 14:11 33925\n26 Январь 14:47 28114


САМАРҚАНДДА УЙҒОНИШ, ЯШАРИШ ВА ЯНГИЛАНИШ АЙЁМИ | Хабарлар | Самарқанд вилояти ҳокимлиги\nАсосий байрам тадбири «Мўъжиза» амфитеатрида ўтказилди. Тантанада вилоятнинг барча корхона ва бошқармалари, муассасалари, жамоат ташкилотлари ҳамда шаҳар ва туманлардан меҳмонлар иштирок этишди.\nВилоят ҳокими З.Мирзаев маросим қатнашчилари, улар тимсолида вилоят аҳлини Наврўз байрами билан табриклади.\n– Асрлар давомида одамларни маънан бирлаштирувчи, улар қалбида эзгу фазилатларни мустаҳкамловчи, инсонийлик, меҳр-мурувват ғояларини ўзида мужаcсам этган Наврўзни қут-барака ва тўкинчилик байрами сифатида нишонлаб келамиз, – деди З.Мирзаев. – Наврўз биргина миллатнинг эмас, балки бутун инсоният меросининг бир қисми сифатида байрам қилинади. Масалан, бугунги байрам сайлида ҳам юздан ортиқ миллат ва элат вакиллари, ўнта миллий-маданий марказларнинг иштирок этаётгани фикримизни тасдиқлаб турибди. Бир сўз билан айтганда, ушбу байрамимиз дўстлик, тинчлик, инсонийлик элчисидир.\nВилоят ҳокими ўз табригида шундай тароватли кунларда мамлакатимиз, жумладан, вилоятимизда амалга оширилаётган қурилиш, бунёдкорлик ишлари кўлами кенгайиб, шаҳар ва қишлоқлар мутлақо янги қиёфа касб этиб бораётганини таъкидлади.\nМамлакатимизда аҳоли турмуш фаровонлигини юксалтириш, қишлоқаҳолиси учун шаҳардан кам бўлмаган яшаш шароитларини яратиш борасидаги ишлар самарасида ўтган йилларда намунавий лойиҳалар асосида\n4500 га яқин уй-жойлар бунёд этилди. Шаҳарларда 44 та кўпқаватли уй-жойлар қурилиб, ўз эгаларига топширилди.\nЎтган 2014 йилда 189 та ижтимоий соҳа ва ичимлик сув объектлари қурилиб, фойдаланишга топширилди. Пайариқ, Ургут, Тайлоқ, Жомбой туманларида маданият ва истироҳат боғлари замонавий лойиҳалар асосида реконструкция қилинди.\nШундан сўнг майдон узра Наврўзи оламни мадҳ этувчи куй-қўшиқлар янгради. Фольклор этнографик дасталар ва бадиий жамоалар саҳнада баҳор ва Наврўз билан боғлиқ анъаналар, урф-одатлар, маросимларни намойиш этдилар.\nСамарқандлик ҳамда пойтахтдан ташриф буюрган таниқли санъаткорларнинг чиқишлари, Ватан, Наврўз ва муҳаббатни мадҳ этувчи наволар тадбир қатнашчиларига манзур бўлди.\nЙўлбарслар хиёбонида ўтказилган байрам сайлига келганлар кўз ўнгида Самарқанднинг қадим маҳаллалари қиёфаси гавдаланди, дейиш мумкин. Асрлардан бери мавжуд, ҳунарига қараб номланган Сўзангарон, Заргарон, Кулолон, Камонгарон каби маҳаллалар бу кунда яна ўз илдизларига қайтгандай бўлди. Боғи Мирзо маҳалласининг сандиқсозлари, Мароқанд маҳалласининг телпакдўзлари, Абдулла Қаҳҳор маҳалласининг кулоллари, шунингдек, каштадўзлар, қандолатпазлар, заргарлару зардўзларнинг маҳсулотларини кузатар экансиз, уларда қадимийлик билан бир қаторда замонавийликнинг уйғунлашганини сезасиз, ҳунармандлари билан суҳбатлашсангиз, ҳунари орқали эл ўртасида обрў топаётгани ҳақида тўлқинланиб гапириб беришади.\nБайрамда айниқса, турли жониворларни парваришлаётган оилаларнинг ҳам иштироки сайил қатнашчиларини эътиборсиз қолдирмади. Айниқса, Девори Кўндаланг маҳалласидан келган Феруз Қурбоновнинг қорабайирлари, Ҳилол маҳалласида истиқомат қилувчи Комил Чўяновнинг 15 хилга яқин қушлари, ҳатто улкан туянинг ҳам сайилда қатнашиши барчага завқ бағишлади. Зомини маҳалласи фаоллари томонидан тайёрланиб, аҳолига тарқатилган сумалак таъми кўпчиликнинг оғзида қолади.\nРуҳобод майдонида юзида табассум, хуррамлик ва шукроналик акс этган юртдошларимиз ҳамда хорижий мамлакатлардан ташриф буюрган меҳмонлар умумтаълим мактаблари томонидан тайёрланган баҳорий таомлар кўргазмаси, турли спорт ўйинлари, анъана ва урф-одатларимиз акс эттирилган байрам дастурларига гувоҳ бўлдилар.\n«Ёшлик» маданият ва истироҳат боғида Самарқанд шаҳридаги нон ва озиқ-овқат маҳсулотлари ишлаб чиқарувчи корхоналарнинг савдо ярмаркаси ташкил этилди. Чехов номидаги вилоят рус драма театри ҳамда шаҳар маданият ва спорт ишлари бўлими томонидан тайёрланган концерт дастурлари намойиш қилинди. Махсус мактаб-интернатлар, меҳрибонлик уйларининг 300 нафардан ортиқ тарбияланувчилари, 50 нафардан ортиқ ёлғиз кексалар учун байрам дастурхони безатилди.\nАлишер Навоий кўчаси ҳамда шоир номи билан аталадиган маданият ва истироҳат боғига ташриф буюрганлар ажойиб манзарага гувоҳ бўлдилар. Ҳудудда ёшлик ва яшариш нафаси уфуриб турди. Чунки, вилоятдаги олий ўқув юртлари талаба-ёшлари, профессор-ўқитувчилари томонидан тайёрланган бадиий чиқишлар, касб-ҳунарга доир янгилик ва ихтиролар кўргазмаси намойиш қилинди.\nБоғ ичкариси ва унинг ён-атрофида соғлиқни сақлаш, назорат тафтиш, ғазначилик, пенсия жамғармаси бошқармалари, «Марказгазтаъминот» унитар корхонаси жамоаси томонидан миллий таомлар кўргазмаси ташкил этилди. Саҳналарда Ватан ва Наврўз мавзуидаги куй-қўшиқлар янгради. Тизимда фаолият юритган фахрийлар, отахон-у онахонлар учун байрам дастурхони ташкил этилди.\nРудакий майдонидаги сайилда қатнашганлар маданият ва спорт ишлари бошқармаси ҳамда Қўғирчоқ театрининг чиқишларига гувоҳ бўлдилар. Майдонда миллий спорт турлари бўйича мусобақа ва кўргазмали чиқишлар ташкил қилинди. Халқаро мусобақаларда юксак натижаларни қўлга киритган спортчилар иштирокида мастер класс тадбириўтказилди. Айниқса, кураш мусобақасининг ўтказилиши байрамга ўзига хос миллий руҳ берди.\nАрқон тортиш, тош кўтариш мусобақалари ҳам ўтказилди. Аслида ҳам қадимдан бу каби байрамларни миллий спорт ўйинларисиз тасаввур қилиб бўлмайди.\nКураш мусобақаси натижасига кўра мутлоқ ғолиблик пастдарғомлик полвон Элибой Ибрагимовга насиб этди.\nУниверситет хиёбонига келган томошабинлар Самарқанд давлат университети жамоаси томонидан ташкил этилган Наврўз байрами тантаналарига гувоҳ бўлишди.\nДастурхонлар миллий таомлар билан безатилган. Бадиий ҳаваскорлик ашула ва рақс гуруҳлари томонидан ижро этилаётган куй-қўшиқлар шаҳар меҳмонлари ва сайёҳларга кўтаринки кайфият улашди. Айниқса, ўзбек филологияси, кимё, биология, тарих факультетлари талабаларининг миллий урф-одатларимиз ва Наврўз айёми билан боғлиқ анъаналарни саҳна кўринишларида намойиш этишганлиги йиғилганларга манзур бўлди.\nКамол Ота Турк кўчасида «Ўзбектуризм» миллий компанияси, вилоят савдо комплекслари ва бозорлар уюшмалари, «Ҳунарманд», Музей-қўриқхона ва миллий маданий марказларининг вакиллари томонидан миллий байрам нишонланди.\nЧархиндаги 11-сон мусиқа ва санъат мактаби тарбияланувчилари томонидан ижро этилган қўшиқ ва ариялар сайилга чиққанларга кўтаринки кайфият бахш этди. Татар-бошқирд, немис, озарбайжон рус, корейс миллий маданий марказлари вакиллари томонидан тайёрланган миллий таомлар ва ширинликлар байрам дастурхонини безади.\nБайрам тантаналарида татар-бошқирд миллий маданий марказининг «Умырзая», «Выдохновение» рус хори, «Саранг» корейс миллий ашула ва рақс гуруҳларининг чиқишлари ҳам ўзига хос бўлди.\nСуғдиёна истироҳат боғидаги байрам тантаналарида ўрта махсус, касб-ҳунар таълими муассасалари жамоаларининг кўргазмали ҳамда бадиий чиқишлари намойиш этилди. Самарқанд шаҳар маиший хизмат касб-ҳунар коллежи ўқувчиларининг лапар, баҳру байт, Сўзангарон тиббиёт коллежининг келин салом, Самарқанд педагогика коллежининг рақс бўйича чиқишлари аҳоли эътиборини тортди.\nШунингдек, Самарқанд автомобилсозлик коллежи ўқувчилари томонидан яратилган робот-машина, Самарқанд санъат коллежи ўқувчиларининг Наврўз ва баҳор акс эттирилган суратлар намойиши кўпчиликка манзур бўлди.\nНаврўз тантаналари доирасида вилоят ҳокимлигининг бўлим ва бошқармалари, жамоат ташкилотлари, шунингдек, шаҳар ва туманлар ҳокимликлари томонидан кам таъминланган оилаларга моддий ва маънавий ёрдам кўрсатилди, қариялар, беморлар, муҳтожлар ҳолидан хабар олинди.\nСамарқанд шаҳридаги Меҳрибонлик, Мурувват ва Саховат уйлари, махсус мактаб-интернатларда байрам дастурхонлари ёзилди, ҳомий ташкилотлар томонидан концерт дастурлари уюштирилди.\nВилоятнинг шаҳар ва қишлоқларида байрам шодиёналари давом этмоқда.\nКиритилган вақти: 23/03/2015 08:39. Кўрилганлиги: 2013\nМатериал манзили: https://samarkand.uz/press/news/samarqandda-uygonish-yasharish-va-yangilanish-ayyomi


ЎзА - Президент Мирзачўл тикувчилик мажмуасига борди\n30.01.2019 Чоп этиш версияси\nПрезидент Мирзачўл тикувчилик мажмуасига борди\nПрезидентимиз Жиззах вилояти Мирзачўл туманидаги Ғалаба маҳал-ласида “Обод қишлоқ” дастури доирасида амалга оширилаётган бунёдкор-лик ишлари билан танишди. Ҳудуддаги “Мирзачўл тикувчилик мажмуаси” масъулияти чекланган жамиятида бўлди.\nМаҳалла ҳудудида дастур доирасида собиқ пахта тозалаш корхонаси-нинг бўш турган биноси реконстукция қилиниб, ушбу лойиҳани амалга ошириш учун 3 миллиард сўмлик қурилиш, таъмирлаш ва жиҳозлаш ишла-ри бажарилди.\nКорхона йилига 8 миллиард сўмлик тикувчилик маҳсулотлари ишлаб чиқариш қувватига эга. Унда маҳалладаги бузиб ташланган эски барак уй-лардан замонавий уйларга кўчиб чиққан оилалардаги уй бекалари ва касб-ҳунар коллежларини битирган қизлар “Тадбиркор аёл” уюшмаси кўмагида коллежларнинг тажрибали ишлаб чиқариш усталари томонидан тикувчилик касбига қайта тайёрланиб, иш билан таъминланди.\nЖамоа вилоятдаги “Ўзбекпахтасаноат” тизимидаги ва бошқа корхона-ларга шартнома асосида махсус кийимлар тикиб бераётир. Айни пайтда корхонада эркаклар ва аёллар учун жинси матосидан кийим-кечаклар ҳам тикилмоқда.\n– Мирзачўлни янада обод қилишга доир ишларни бундан кейин ҳам тизимли давом эттирамиз. Мақсадимиз одамларни рози қилиш, уларга муносиб турмуш шароити яратиш, деди давлатимиз раҳбари.\nПрезидентимиз Ғалаба маҳалласи, Баракат кўчасида яшовчи Мақсуд Мисиров хонадонида бўлди. Хонадон эгаларини янги уй билан табриклади. Қайд этиш керакки, М.Мисировнинг турмуш ўртоғи Маърифат Ҳайдарова ва қизи Моҳинур Мелиқулова «Мирзачўл тикувчилик мажмуаси»да меҳнат қилади. Улар яратилган шароит учун Президентимизга миннатдорлик билдирди.


Дубляж санъати ва маҳоратидаги машаққатлар » MUZAFFAR.UZ\nДубляж санъати - режиссёр ва актёрлардан маҳорат талаб қиладиган машаққатли жараёндир. Дубляж - хориж фильмларини таржима қилганда ўзбек тилида актёрларнинг овоз бериши ёки миллий фильм, сериалларимизни тасвирга олиш жараёни тугаганидан кейинги овозлаштириш босқичидир. Гоҳида шундай бўладики, қайсидир актёр ё актрисанинг ташқи кўриниши чиройли бўлгани билан, ролини қойилмақом тарзда ижро эта олгани ҳолда овозидаги оҳанг рол қаҳрамони билан уйғунлик касб этмайди ёхуд русча ўқигани сабабли ўзбек тилини билмаслиги ёинки шевада гапириши ҳолатлари ҳам учрайди. Айнан шундай кезларда дубляж режиссёрлари ва актёрларининг маҳорати талаб қилинади. Ойнаи жаҳон орқали кўплаб сериаллар намойиш этилмоқда, шу жумладан миллий сериалларимиз сони ҳам кундан-кунга ортиб бормоқда. Бироқ барчасида ҳам адабий тил меъёрларига амал қилинаяптими? Бу албатта, биринчи навбатда, муҳаррир, таржимон ва режиссёрларнинг билими, салоҳияти, тилимизни нечоғли мукаммал билишига боғлиқ. Ўз ишининг моҳир усталари бўлмиш - Ўзбекистонда хизмат кўрсатган артистлар, дубляж режиссёри - Фахриддин Шамсиматов ва актриса - Раъно Зокированинг дубляж жараёнини кузатар эканман, назарий жиҳатдан дубляж ҳақидаги тасаввурларимдан кўра, амалиётда чиндан ҳам анчагина машаққатли ва сабр, вақт талаб қиладиган соҳа эканига амин бўлдим. Дубляж санъати борасида дубляж режиссёри - Фахриддин Шамсиматовнинг ҳаётий тажрибалари орқали орттирган билимлари, тавсия ва сабоқларини туркум мақолалар тарзида бериб боришни режалаштирдик. Кўп йиллик тажрибаларини баҳам кўришга ва мухлисларни дубляж сирларидан воқиф қилишга розилик билдиргани учун Фахриддин Шамсиматовга миннатдорчилик билдириб қоламиз.\nСуратда: Ўзбекистонда хизмат кўрсатган артист, дубляж режиссёри, актёр - Фахриддин Шамсиматов, Ўзбекистон ва Қозоғистонда хизмат кўрсатган артист, актриса - Раъно Зокирова ва режиссёр ассистенти - Фазлиддин Йўлдошев "Малак" сериалини овозлаштиришмоқда.


Газета СБХ / 2014 год / № 40 / Бизнинг лойиҳалар\nМарказ ўз фаолиятини 2012 йил июлида бошлаган, мақсади муайян йўналишдаги мутахассислар, яъни бухгалтерлар, кадрлар билан иш олиб борадиган ходимлар, юристлар, иқтисодчилар малакасини оширишдан иборат эди. Ўтган икки йил ичида 7 000 нафардан ортиқ мутахассислар бу ерда бўлишди. Тайёрланган таълим дастурлари бўйича қарийб 30 ўқув курси ўтказилди. Марказда малакали ходимлар фаолият юритмоқда, курс маърузачилари ва ўқитувчилари – ўз соҳасининг олди мутахассислари. Бу ердаги ўқув юртига хос муҳит жуда ўзгача. Тингловчилар учун ҳамма шароитлар яратилган. Марказ энг янги техника билан жиҳозланган аудиториялари, дам олиш хоналари, меҳмондўст менежерлари, ҳатто хушбўй қаҳваси билан ажралиб туради. «Norma» компаниялари гуруҳи фаолияти тўғрисидаги энг сўнгги янгиликлар – янги акциялар, бонуслар, дастурлардан айни шу ерда воқиф бўлиш мумкин.\nЖорий йилнинг сентябридан Марказ янги ўқув йилини бошлади. Бўлажак (кузги) таълим тадбирлари режаси билан ҳозирнинг ўзидаёқ танишиш мумкин ( бу тадбирлар билан norma.uz сайтида танишса бўлади). Семинарларда иштирок этиш иштиёқмандлари ва курсларда таълим олишни хоҳловчилар тўпланмоқда. Марказ директори Мўмин АШУРОВ ўтган ўқув йили якунлари ва келгуси режалар ҳақида мухбиримизга қуйидагиларни гапириб берди:\n– Мўмин Хуррамович, сиз раҳбарлик қилаётган Марказ учун ўтган ўқув йили қандай кечди?\n– Марказимизда муваффақиятли тарзда ўтказилган турли тадбирлар, амалга оширилган лойиҳаларга қараб маҳсулдор бўлди деб дадил айтишга ҳақлимиз. Бу йил янги лойиҳалар йили бўлиб қолади деган мўлжалимиз бор. Энг сўнгги лойиҳалардан бири «Кадрларга оид иш юритиш» курси жуда машҳур бўлиб кетди. Унда иштирок этиш истагидагилар ўйлаганимиздан ҳам кўп экан. Грант лойиҳаси ҳам чакки эмас. Ана шу лойиҳа доирасида «Norma» мутахассислари «Нодавлат нотижорат ташкилотларидаги бухгалтерия ҳисоби, солиқ солиш, ҳисобот ва кадрларга оид иш юритиш хусусиятлари» деган ўқув-услубий мажмуани ўзбек ва рус тилларида тайёрладилар. Зарур услубий ахборотларни ўзида мужассам этган 500 донага яқин диск тайёрланди. Дискларни тарқатишда Ўзбекистон нодавлат нотижорат ташкилотлари миллий уюшмаси фаоллик кўрсатди. Бепул тренинглар тарзида тақдимот ўтказилди, уларда 200 га яқин нотижорат ташкилотларидан вакиллар иштирок этди.\nЯнги ўқув йили «Дебиторлик ва кредиторлик қарзи», «Корхона устав фонди», «Асосий воситалар ҳисоби», «Таннарх. Чиқимларни бошқариш», «Қарз бўйича чиқимлар», «Интеллектуал мулк объектлари», «Ўзбекистон Республикаси норезидентларининг даромадларига солиқ солиш» мавзуидаги янги семинарлар билан бошланди.\nКенг обрў қозонганлик жиҳатидан ва олинган ижобий фикр-мулоҳазаларга кўра янги лойиҳаларимиздан «Бошловчилар учун бухгалтерия ҳисоби» ва «Раҳбарлар учун бухгалтерия ҳисоби» деган масофавий таълим курслари етакчи мавқени эгаллаб турибди. Бу курсларнинг мамлакатимизда ўхшаши йўқ. Улар, назаримда, бухгалтерия соҳасида таълим олувчи учун қулай вақт ва қулай жойда таянч (асос бўладиган) билим олишнинг бетимсол имкониятини яратиб бермоқда. Ўртада масофа борлигига қарамай, машғулотлар ўқитувчилар билан он-лайн режимида мулоқотда бўлиш ва маслаҳатлар олиш имконини бермоқда. Таълим олувчилар имтиҳонларни муваффақиятли тарзда топширганлари тақдирда натижаларга қараб уларга сертификатлар берилади. Биринчи курс йиғилганлар мақсади ранг-баранг эканлиги эътиборга олинган ҳолда таркиб топган. Зотан, бизда амалиётчи бухгалтерлар ҳам, ҳисоб соҳасидаги янги одамлар ҳам, бу фаолиятдан мутлақо йироқ кишилар ҳам таълим олишди. «Раҳбарлар учун бухгалтерия ҳисоби» курси ўз қўл остидаги бухгалтер билан бемалол тиллаша олиш ва анчагина мураккаб бухгалтерия ҳисоботларининг сир-синоатларидан воқиф бўлиш истагидаги, турли йўналишда фаолият олиб бораётган раҳбарлар учун мўлжалланган.\n– Тингловчиларнинг Марказда ўтказилаётган машғулотлар ва тадбирларга қатнови қай аҳволда?\n– Жорий йилнинг январь–июль ойлари даврида лойиҳаларимиз ва тадбирларимизда 2 200 нафардан ортиқ киши иштирок этди, шулардан 600 нафари масофавий таълим курслари толибларидир. Семинарлар қатнашувчилар сони кўп эканлиги билан ажралиб турди.\n– Сизнингча, бу нарса нима билан боғлиқ?\n– Энг аввало, курслардан фарқли равишда семинарлар оралиқ танаффус билан уч-тўрт соат давом этади. Курслар эса, кўп кунлик таълимга мўлжалланган. Вақт бобидаги ана шу жиҳат, қолаверса Марказда амал қилиб турган бонусларнинг мослашувчан тизими тингловчиларимиз сафи ортиб боришига хизмат қилмоқда.\n– Мавриди келган экан, бонус тизими ҳақида ҳам, мумкин бўлса, гапириб ўтсангиз.\n– Аввал бошданоқ биз «Солиқ ва божхона хабарлари» – «Налоговые и таможенные вести» ҳамда «Норма маслаҳатчи» – «Норма» газеталаримиз обуначиларига ва «Norma» ахборот-қидирув тизимларидан фойдаланувчиларга семинарларга бепул қатнашиш ҳамда курслар қийматини 50%га камайтириш тарзида туҳфа инъом этдик. Бу борадаги барча харажатлар муассисларимиз томонидан компенсация қилинади.\n1 июлдан 1 сентябрга қадар бўлган давр ичида нашрларимизга йиллик обунани расмийлаштирган обуначилар яна бир қўшимча семинарда иштирок этиш имкониятига, масофавий таълим курсида ўқиш ҳақи юзасидан 70%лик сийловга эга бўлдилар, «1UZ бухгалтерия дастури» курси бўйича таълимни ўтайдилар (бу курсни муваффақиятли тугаллаш 1UZ дастурини 50%лик сийлов билан олиш имкониятини беради). Хуллас, Марказимизда амал қилаётган бонус тизими муттасил янгиланиб бормоқда, тингловчиларимиз учун қулай янгиликлар билан тўлдириб борилмоқда.\n– Марказ янги ўқув йилида ўз тингловчиларини қанақа янгиликлар билан хушнуд этмоқчи?\n– Режалар, олдимизга қўйилган вазифалар оз эмас. Энг аввало, ҳозирги кунда бухгалтерия бўйича масофавий таълим курсларини ўзбек тилида олиб боришга ўтказиш билан боғлиқ ишлар охирига етказилаётганлигини маълум қилиш беҳад шод этади мени. Шу кузда уни ишга туширишни режалаштираётирмиз. Масофавий таълим элементларини ўзида жо этган «Бошқарув ҳисоби-1» курси ҳам ҳадемай ишга туширилади. Бевосита таълим билан масофавий таълимнинг бу йўсин уйғунлашуви олинадиган билим даражасига таъсир этмаган ҳолда тингловчилар учун аудиторияларда ўтириш вақтини анча камайтиради. Бу эса курс тингловчиларига жуда маъқул келса керак, назаримда.\nЯнги курслар ва семинарлардан ташқари ўтган ўқув йили тингловчиларимиздан кўп олқиш олган ўқув тадбирлари ҳам ўтказилади. Марказимизнинг сайтини ишга тушириш яқин орадаги режаларимизда турибди. Бу тамомила мустақил ресурс бўлади, унинг ёрдамида Марказимизнинг фаолияти тўғрисида муфассал ахборотни билиб олиш мумкин. Бундан ташқари тингловчилар ўз фикр-мулоҳаза ва истакларини ёзиб қолдиришлари, машғулотлар ва бошқа тадбирларга ёзилишлари мумкин.\n– Марказингиз мамлакатимиз пойтахтида фаолият юритмоқда. Минтақаларда унинг филиалларини очиш имконияти борми?\n– Шахсан ўзим буни жуда-жуда истардим. Тошкентда курслар ва семинарлар ўтказувчи ўқув юртлари кўп. Минтақаларимизда эса бундай муассасалар бирмунча кам. Бироқ вилоятлардаги тингловчиларда таълимга бўлган талаб-эҳтиёж пойтахтдагиларникидан кам эмас. Мижозларимиз орасида вилоятлардан ташриф буюрганлар ҳам борлиги ҳар биримизни мамнун этади. «Бухгалтерия ҳисобига кириш» курсида, масалан, Самарқанд, Навоий ва Бухородан келган бухгалтерлар ҳам таълим олдилар. Яқинда ангренлик бир гуруҳ тингловчилар таҳсилни тугалладилар. Талаб таклифни юзага келтиради, дейишади. Марказимиз ривожланиши минтақалар миқёсида кенг қулоч ёйишига ишончим комилдир.\nМарказ эришган ютуқлар ва мўлжаллаётган режалар ҳақидаги ҳикояни мухбиримиз


Интерактив хизматлар » Sensorika - Интернет центр города Навои, Узбекистан – sensorika.uz\nЎзбекистон Республикаси хукумати фуқароларга қулайлик яратиш мақсадида my.gov.uz интерактив хизматлар сайтини яратди. Энди фуқарорлар ушбу сайтдан руйхатдан ўтиб, давлат идораларига ўз мурожаатларини, ариза ёки таклифларини юбориш имкониятига эга бўлдилар. Бизнинг интернет марказимизда ходимларимиз ёрдамида ушуб сайтдан руйхатдан ўтишингиз мумкин. Руйхатдан ўтиш жараёнида Сизга электрон почта манзили очилади ва ушбу почта манзилизга мурожаатингиз билан боғлиқ барча харакатлар хақида хабарномалар келиб туради. Айрим хамшаҳарларимиз бу хизматлардан фойдаланиб келишмоқда (9000 сум), чунки бу жуда қулай. Сиз учун яна бир қулайлик яратилди. Энди судланганлик хақида маълумотнома олиш учун паспортингиз билан келиб ариза юборишингиз мумкин (9000 сум). Бизниг ходимларимизга мурожаат қилинг ва ушбу хизмат қулайлигини бахоланг. "SENSORIKA" интернет маркази доим хизматингизга тайёр! Ўзбекистон Республикаси хукумати фуқароларга қулайлик яратиш мақсадида my.gov.uz интерактив хизматлар сайтини яратди. Энди фуқарорлар ушбу сайтдан руйхатдан ўтиб, давлат идораларига ўз мурожаатларини, ариза ёки таклифларини юбориш имкониятига эга бўлдилар. Бизнинг интернет марказимизда ходимларимиз ёрдамида ушуб сайтдан руйхатдан ўтишингиз мумкин. Руйхатдан ўтиш жараёнида Сизга электрон почта манзили очилади ва ушбу почта манзилизга мурожаатингиз билан боғлиқ барча харакатлар хақида хабарномалар келиб туради. Айрим хамшаҳарларимиз бу хизматлардан фойдаланиб келишмоқда (9000 сум), чунки бу жуда қулай. Сиз учун яна бир қулайлик яратилди. Энди судланганлик хақида маълумотнома олиш учун паспортингиз билан келиб ариза юборишингиз мумкин (9000 сум). Бизниг ходимларимизга мурожаат қилинг ва ушбу хизмат қулайлигини бахоланг. "SENSORIKA" интернет маркази доим хизматингизга тайёр! Хизматлар


Охирзамон имоми даъвоси бўлган тожикистонлик шайх 16 йилга қамалди\n16 йилга кесилган шайх Темур.\nТожикистон Олий суди 8 июль куни “сохта пайғамбар” ўлароқ танилган Саидмаҳдихон Сатторов иши юзасидан ҳукм чиқарди. Суд қўйилган айбловлар бўйича Сатторовни айбдор деб топиб, уни 16 йилга озодликдан маҳрум этишга қарор қилди.\nШайх Темур номи билан ҳам маълум бўлган Сатторов иши бўйича маҳкама жараёни Душанбедаги 1-тергов ҳибсхонаси залида - ёпиқ эшиклар ортида ўтган. Бу ҳақда Озодликнинг тожик хизматига Сатторовнинг адвокати Мавлудхон Солиҳов маълум қилди.\n30 июнь куни давлат қораловчиси Дилафруз Исмоилова айбнома хулосасида суддан Саидмаҳдихон Сатторовни 18 йилга озодликдан маҳрум қилишни сўраганди.\nСешанба куни эса Сатторов ўзига берилган сўнгги сўз имкониятидан фойдаланиб, ёшини эътиборга олган ҳолда уни озод қилишни сўради.\n“Маҳкама жараёни чоғида таклиф қилинган гувоҳларнинг барчаси менинг уларга таҳдид қилганим, босим ўтказганимга оид айбловларни инкор қилишди. Ҳатто жабрланувчилар ҳам шахсан мен томонимдан уларга ҳеч қанақа босим, таҳдид ёки зўравонлик бўлмаганини эътироф этишди”, деганди Саидмаҳдихон Сатторов 7 июль кунги сўнгсўзида.\nТожикистоннинг Турсунзода шаҳрида яшаб келган 65 ёшли Сатторов товламачилик, умумий мажбурий таълимга тўсқинлик қилганлик ва кўпхотинлиликда айбланиб, шу йилнинг 16 февраль куни Бош прокуратура талабномасига биноан ҳибсга олинганди.\nҚўлга олинишидан 10 кунлар муқаддам Тожикистон давлат телевидениеси “Шайх Темур” ҳаётига бағишланган фильм намойиш қилганди. Унда Сатторов одамларнинг ишончига кириб, товламачилик билан шуғуллангани, ёш аёлларни дуоибад билан қўрқитиб, ўзига хотин қилиб олгани таъкидланган. Фильмда “шайх”нинг қимматбаҳо автоуловда келаётгани, унинг мухлислари эса унинг машинасини ва қўлини ўпгани акс этмиш кадрлар намойиш қилинган.\nФильм муаллифларига кўра, Сатторов 2012 йили Темур исмини Саидмаҳдихонга ўзгартирган. Фильмда у 2011 йил охири 2012 йил бошларида ўзини охирзамондаги ҳақ пешво – Имом Маҳдий, деб эълон қилгани айтилади.\nСатторов расман Тожикистоннинг Турсунзода тумани Работ жамоатига қарашли Асбоб қишлоғида яшаб келган. 1950 йили Ваҳдат туманида туғилган бу одам ёшлигида ҳатто икки марта судлангани ҳақида маълумотлар бор. Сатторовнинг Шаҳринав ва Ҳисор туманларидаги бир неча қишлоқда уйлари ҳамда 7 нафар хотини борлиги айтилади.\n“Шайх Темур”га кўпроқ Тожикистоннинг Ҳисор водийсида яшовчи кишиларнинг ихлоси баланд бўлиб, бу ердаги одамлар ҳатто шайхнинг гапига қулоқ солмаган одамлар Худонинг ғазабига гирифтор бўлишига ишониб келганлар.


Тошкент шаҳри ички ишлар бош бошқармаси 16 декабрь куни тошкентлик 35 яшар Амир Шарифуллиннинг номаълум шахслар ўғирлаб кетиб калтаклашгани, сазойи қилишгани юзасидан аризани қабул қилди.\nШу куни «Азия терра» нашри бу ҳақда мақола чоп этилган эди. Фарида Шарифуллинанинг «Элтуз» мухбирига билдиришига кўра, Алексей Волосьевичнинг айни мақоласидан сўнг суриштирув жадаллашган.\nТошкент ШИИББ вакиллари подполковник Умид Қурбонов ва лейтенант Дмитрий Медведский воқеа юзасидан Амир Шарифуллиннинг уйига келишган.\nУлар одам ўғирлаш воқеаси тафсилотларига аниқлик киритиш ва ариза қабул қилиш учун Фарида Шарифуллинани ШИИББга олиб боришган. У ерда Фарида Шарифуллинанинг аризасини қабул қилишган. Шаҳар ИИББда унинг иддаоларини тинглашган, ўғлининг ўғирланиши ва калтакланишига оид аризасини қабул қилиб олишган, тиббий кўрикдан ўтказишга жўнатишган. Бу суриштирувга жуда кўп куч ташланган.\n«Суриштирув бошлангани яхши, албатта. Бироқ фақат улар ишни сиёсий рельсдан одатдаги жиноий жанжалга буриб юборишларидан жуда қўрқаман», дейди Фарида Шарифуллина «Элтуз» мухбари билан суҳбатда.\nАмир Шарифуллинни 10 декабрь куни ўзини ДХХ ходими деб танитган икки номаълум шахс «Спарк» машинасида бошига қоп кийгизиб олиб кетган. Кейин уни телефон камераси олдида ечинтириб, фейсбукда тарқатган изоҳлари учун (номаълум шахсдан) кечирим сўрашга мажбурлашганини билдирган.\nБу ҳаракатни у бугунги кунда йигирма мингдан ортиқ одамни бирлаштирган “Тошкент-СНОС” фейcбук гуруҳининг маъмури бўлган онаси Фарида Шарифуллинага босим ўтказиш эҳтимоли билан изоҳлади.\ndata-title="ИИБ ўғирлаб кетилиб, калтакланган тошкентлик блогер ишини суриштира бошлади" data-description="<p>Тошкент шаҳри ички ишлар бош бошқармаси 16 декабрь куни тошкентлик 35 яшар Амир Шарифуллиннинг номаълум шахслар ўғирлаб кетиб калтаклашгани, ..." data-image="https://eltuz.com/wp-content/uploads/2019/12/r6247727.jpg" data-url="https://eltuz.com/sas/212319/" data-services="facebook,odnoklassniki,twitter,telegram" data-counter="ig">


harakat.net | JANJAL\n07:30 – Абдураҳим Пўлат: Ўзбекларга нима бўлди ўзи? Миллат деб аталишга ҳаққимиз борми?\nҚаранг, мамлакат президенти Ислом Карим ҳеч уялмасдан “Янги уй қурмасдан эскисини бузма!” шиори остида иш олиб бораётгани билан мағрурланади. Биронта мард ўзбек чиқиб, “Ислом ака, эскисини бузмасак, янгисини қаерда қурамиз?” деб сўраб қолишидан қўрқмайди. Балки у ўзбекларга нима бўлганини, мендан фарқли ўлароқ, яхши билади, ўзбеклар ўйлаш нималигини ҳам савол бериш нималигини ҳам унутишганига ишонади.\nҚаранг, мен пешонасига хоинлик рамзига айланган 53-54 рақамларини ёпиштирган одам, яъни Салой Мадамин, ўзбек миллатининг ўз тарихда биринчи марта ҳуррият истаб уюштирган муҳташам намойишларини ҳеч уялмасдан “кўча чангитиш” деб баҳолади. Мендан бошқа биронта ўзбек “Салой ака, эсингиз жойидами?” деб ҳалигача ундан жавоб талаб қилмади. Балки у ҳам ўзбекларни мендан яхши билади ва ўзбеклар ўйлаш нималигини ҳам жавоб талаб қилиш нималигини ҳам билишмаган ёки унутишган деб ҳисоблайди.\nЭнди пастроққа тушайлик. Бугун менга хат ёзган бир одам, у исмини айтмаган, ўзбек жамияти ва мухолифати ичидаги воқеаларни мендан ҳам яхши билишини иддао қилади ва шундай давом этади: “Сиз хоинларни фош қилиш ва жазолаш механизмлари яратилмагунча ўзбек жамиятида ҳеч нарса ўзгармаслигини айтмоқдасиз. Механизм деган нарса 18-19 асрда қолиб кетган, ҳозир 21 аср, энди системалар ишлаб чиқариш, моделлаштириш, сўнгра оптималлаштириш керак… Сиз эса ҳали ҳам механизм деб юрибсиз.”\nБу одам ўз хатида “системалар ишлаб чиқариш, моделлаштириш, сўнгра оптималлаштириш” деган сўзларни ишлатмаганда, бир бечора саводсиз экан-да деб ўйлардим-қўярдим. Аммо, бу сўзлар кўрсатмоқдаки, у одамнинг техника соҳасида камида олий маълумоти бор. Шундай бўлса ҳам, у механизм деганда фақатгина темир-терсакдан қилинган қандайдир жиҳозларни тушунадиганга ўхшайди. Кўз олдингизга келтиринг, мен одамнинг танасига тегизса, унинг хоин ёки хоин эмаслигини кўрсатадиган жиҳоз яратишни таклиф қилаяпманку, у одам менинг устимдан кулмоқда. Аслида, у бечора “механизм” сўзининг кенгроқ маъносни ҳам билмайди.\nЯна бир мисол. Яқинда бир ёзувимда Ўзбекистон инсон ҳуқуқлари жамиятининг раиси Толиб Ёқубнинг жамиятни рўйхатга олдирмаслик учун қилган урунишларини, ҳамма талабларимга қармасдан бу масалани АҚШ Давлат Котиби Мадлен Олбрайт билн учрашувда асосий масалага айлантирмаганларини танқид қилдим. Бугун бир сафдошимиздан эшитишимча, у киши мени ёлғончиликда айблаб ўта дарғазаблик билан бир нарса ёзибдилар. Агар ўша гаплар иккаламиз ўртамизда бўлган бўлса, иккаламиз ҳам бир-биримизни ёлғончиликда айблаб юраберишимиз мукин. Бунинг ҳеч фожеа қиладиган жойи йўқ. Хўш, шундай экан Толиб ака нимага жунбушга келдилар?…\nЧунки, менинг гапларим ҳақиқат ва улар ҳуқуқ ҳимоячилиги нималигини билган одам учун оддий танқид эмас, шапалоқ билан уруш, Толиб аканинг шармандасини чиқариш эди. Чунки, ҳамма ҳуқуқ ҳимоячиси ташкилотлари рўйхатдан ўтишга эришса, бу – ҳуқуқий жамият яратилгани эканлигини, ҳамма қамоқдагилар аллақачон озод этилган бўлишини у киши жуда яхши тушунадилар. Расмий мақомга эга бўлган ташкилотларгина самарали ишлаши мумкинлигини, акс ҳолда йиғи-сиғи даражасидан юқори чиқиб бўлмаслигини биладилар. Қилган ишлари миллат олдида қилинган кўплаб жиноятлардан бири эканлигига ҳозир ақллари етади. Жунбушга келишнинг сабаби шу.\nТолиб ака, бошқалардан фарқли ўлароқ, яна бир нарсани биладилар. Адлия вазирлиги тузилган янги ташкилотни Таъсис мажлиси ҳужжатлари асосида рўйхатга олади. Шуни билатуриб, у киши Адлия вазирлигига атайлаб, менинг талабларимга қарамасдан, Иккинчи қурултойнинг ҳужжатларини оборардилар ва Адлия вазирлигидан мутлақо ҳақли равишда рад жавоби олардилар. Булар ҳаммаси, умид қиламанки, вазирликнинг архивларидан ахир бир кун ўртага чиқди.\nАйнан Толиб акани шу шармандали иши учун аввал Ўзбекистон инрсон ҳуқуқлари жамияти расилигидан олмоқчи бўлганмиз, кейин менинг таклифим билан, янги ташкилот тузиб олға кетаверишга қарор берганмиз. Шундай бўлди ҳам. Бироздан кейин ҳамма Толиб акани ҳам Ўзбекистон инсон ҳуқуқлари жамиятини ҳам унутди. Саҳнага “Эзгулик” чиқди. Ҳозир бутун дунё айнан уни ва унинг раиси Васила Иноятни билади. Дарвоқе, Толиб акани ўзимиздан четлаштиришда асосий ташкилий ишларни уюштирган Исмоил Дадажон ҳамма нарсани жуда яхши билади, аммо ҳозир бир хоин ва бир чаласавод қорининг таъсири остида бўлгани учун, ҳақиқатни тан олмайди. Кераги ҳам йўқ. Ишонаманки, Мадлен Олбрайтнинг ҳамма учрашувлари махсус хизматлар тарафидан тўла ёзиб олинган. Вақти келиб Толиб акамизнинг ёлғони бевосита исботланади.\nДарвоқе, бу ёлғонни исботлашнинг билвосита йўли ҳам бор. Эмишки, мен у кишини қаердадир “Толиб” деб гапириб, ҳурматсизлик қилганман. Агарда ростдан ҳам шундай қилган бўлсам, бировдан қўрқадиган жойим йўқ. Аммо, аниқ биламанки, бундай қилмаганман, на у киши на бошқасига нисбатан бундай шахсий ҳурматсизлик ҳеч қачон кўрсатмаганман ва кўрсатишим ҳам мумкин эмас, чунки, табиатим шундай. Бошқаларни шок терапияси усуллари билан сиёсий маънода қақшатқич танқид қилганимда ҳам сансирашга ўтмаганман. Толиб аканинг бу ердаги ёлғони у кишининг ёлғондан тоймаслигини кўрсатувчи энг яхши мисолдир. Демак, Мадлен Олбрайт воқеасида ҳам ёлғон гапиришлари энг камида мумкинлиги кўриниб турибди.\nХуллас, ўзбекларга нима бўлди, деган савол жуда ҳақли. Мен айтгандек, шок терапияси усулларига асосланган ёриб чиқиш савиясидаги ишлар қилмасак, 1989-90 йиллари жар ёқасида турган Ислом Каримни ичимиздан чиққан хоин ва нопоклар ёрдамида мустаҳкамланиб олишига эришиб, ҳозир қулликда ўтиришга лойиқ бўлиб қолганимизни, бир ҳовуч қирғиз фашистларига ҳам жавоб беролмайдиган даражага тушганимизни қўяберинг, миллат деб аталишга ҳам ҳаққимиз қолмайди.\nМен ва “Бирлик” вазиятни ўзгартириш йўналишда ҳаракатдамиз, албатта ёриб чиқамиз. Аммо, бу осон иш эмас.\nThis entry was posted on June 6, 2011 at 1:44 pm and is filed under Abdirahim Polatov, Talib Yakubov.\tYou can follow any responses to this entry through the RSS 2.0 feed. You can skip to the end and leave a response. Pinging is currently not allowed.


Абонентлар операторни алиштирганда мобиль рақамларини сақлаб қола оладилар | NORMA.UZ\nПрезидентнинг 14.05.2015 йилдаги «Электрон тижоратни жадал ривожлантириш чора-тадбирлари тўғрисида»ги қарорида ана шундай чора назарда тутилган. Ҳужжат ЎзАда қисман жойлаштирилган.\nАмалиётда электрон тижорат битимларини тузиш чоғида (томонлар бир-бири билан юзма-юз кўришмаганда) томонларни идентификациялашнинг энг кенг тарқалган воситаси мобиль телефон рақами ҳисобланади. Сабаби – уланиш пайтида уяли алоқа операторлари бўлажак абонентдан шахсини тасдиқловчи ҳужжатни талаб қиладилар (6.02.2009 йилда 1900-сон билан рўйхатдан ўтказилган Мобиль алоқа хизматларини кўрсатиш қоидаларининг 24-бандига қаранг). Шу сабабли кишини унинг телефон рақами орқали аниқлаб олиш имкони бўлади.\nМасалан, Интернет-дўкон харидори сифатида рўйхатдан ўтаётганда (ҳисобга олиш учун қайд этилаётганда) «мобиль» рақамни кўрсатишни талаб қиладилар. Ахборот тизими рўйхатдан ўтказилганлигини тасдиқловчи кодни СМС орқали шу рақамга юборади. Сўнг харидор олинган кодни дўконнинг веб-сайтига киритади. Шу тариқа Интернет-дўкон абонент рақами рўйхатдан ўтказилаётган шахсга тегишлилиги ҳақида тасдиқнома олади. Бинобарин, телефон рақами номига расмийлаштирилган фуқаро битим томони (буюртмани расмийлаштирган шахс) деб ҳисобланади.\nМижозни масофадан идентификация қилишнинг бундай механизми самарали ишлашини таъминлаш мақсадида Президент 2018 йил якунига қадар мобиль алоқа тармоғи абоненти бошқа мобиль алоқа тармоғига ўтганда телефон рақамини сақлаб қолиш тартибини ишлаб чиқиш ва тасдиқлаш ҳақида топшириқ берди.


Ўзбекистонда гиёҳвандликка қарши кураш ойлиги бошланди - Darakchi\nЖАМИЯТ 05.02.2015, 13:49\nЎзбекистонда 1 февралдан 1 мартгача гиёҳвандликка қарши кураш ойлиги ўтказилмоқда, деб хабар беради Uzreport ахборот агентлиги.\nОйлик давомида бутун республика бўйича гиёҳвандлик моддаларини истеъмол қилиш билан боғлиқ ҳуқуқбузарликларнинг олдини олишга қаратилган кенг тарғибот-ташвиқот ишлари олиб борилади. Ўтказилаётган ойликка бағишланган тадбирлардан бири Тошкент Давлат иқтисодиёт университетида бўлиб ўтди. Бу тадбирда таълим муассасаси талабаларига гиёҳвандликнинг зарари ва у олиб келувчи аянчли оқибатлар ҳақида фильм намойиш этилди.\nТадбирда гиёҳвандлик бу дунё миқёсидаги жиддий муаммо экани, ушбу иллатга қарши қатъий кураш олиб борилиши кераклиги ва айни ишда жуда катта жавобгарлик нафақат ҳуқуқни муҳофаза қилиш муассасалари ходимлари, балки ота-оналар, ўқитувчилар ҳамда кенг жамоатчилик зиммасига ҳам юклатилиши таъкидланди.\n“Тадбирни ўтказишдан асосий мақсад, ёшларимизни гиёҳванд ва турли психотроп моддалар истеъмол қилиш қандай хавфларга олиб келишидан хабардор этиш ҳисобланади”, дейди Ўзбекистон Республикаси Вазирлар Маҳкамаси ҳузуридаги Наркотик моддаларни назорат қилиш миллий ахборот-таҳлил маркази етакчи мутахассиси Саодат Жуманова.\nТадбир давомида намойиш қилинган “Адашганлар қисмати” ҳужжатли фильми иштирокчиларда катта таассурот қолдирди. Бу фильмнинг қаҳрамонлари – наркотрафик тармоғига жалб қилинган оддий ёш йигит ва қизлар мисолида талабалар гиёҳвандликнинг аянчли оқибатлари ҳақида маълумотларга эга бўлдилар.\nТадбир иштирокчиларига замонавий жамиятнинг террорчилик, одам савдоси, гиёҳвандлик каби глобал муаммоларига бағишланган қатор нутқлар ўқиб эшиттирилди.\nМаълумот учун, бу ойлик давомида гиёҳванд моддаларни тарқатувчи ва бу қабиҳ ишларга ёшларни жалб қилаётган кимсаларни аниқлаш бўйича махсус тадбирлар ўтказилади. Ўтган йили ўтказилган ойликда гиёҳвандлик билан боғлиқ бўлган 385 жиноят фош этилган, 53 кг гиёҳванд моддалар мусодара қилинган.


Ўзбекистон кубоги қандай форматда ўтиши маълум бўлди\n13 ноябрь, 2020, 19:41\nЭртага — 14 ноябрь куни Ўзбекистон Coca Cola кубогига қуръа ташлаш маросими бўлиб ўтади.\nҚуръа “Спорт” телеканали орқали тўғридан-тўғри эфирга олиб чиқилади. Телеканал билан келишувга кўра, соат 17:00 дан бошлаб ЎзПФЛ раҳбари футбол мухлислари томонидан бериладиган саволларга жонли эфирда жавоб қайтаради. Қуръа ташлаш эса савол-жавобдан кейин бўлиб ўтади. Бу ҳақда ташкилот расмий сайти хабар бермоқда.


ДЕПУТАТ МАҚОМИ » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Сиёсат » ДЕПУТАТ МАҚОМИ\n01 июль 2017 11:33 Просмотров: 88 Комментариев: 0 Напечатать\nОлий Мажлис Сенатининг Маҳаллий ҳокимият вакиллик органлари фаолиятини кучайтиришга кўмаклашувчи комиссияси "Халқ депутатлари вилоят, туман ва шаҳар Кенгаши депутатининг мақоми тўғрисида”ги Ўзбекистон Республикаси Қонунининг Жиззах вилоятидаги ижросини ўрганди.\nШу муносабат билан вилоят ҳокимлигининг янги мажлислар залида Олий Мажлиси Сенати ва халқ депутатлари вилоят, туман, шаҳар Кенгашларининг қўшма сессияси бўлиб ўтди.\nҚўшма сессияни вилоят Кенгаши раиси, вилоят ҳокими Улуғбек Узаков кириш сўзи билан очди.\nҚўшма сессияни Олий Мажлис юқори палатасининг Маҳаллий ҳокимият вакиллик органлари фаолиятини кучайтиришга кўмаклашувчи комиссияси раиси Толибжон Мадумаров бошқариб борди. Мазкур комиссия котиби Сайёра Баратова кун тартибидаги масала юзасидан маъруза қилди.\nНотиқнинг қайд этишича, вилоят, туман ва шаҳар Кенгашларининг депутатлари ўз ваколатлари доирасида фаолият юритиб, муайян натижаларга эришмоқдалар. Хусусан, ўтган йили халқ вакиллари томонидан жойларга 1267 та депутат сўровлари юборилган. Уларнинг 333 таси вилоят Кенгаши, 127 таси Жиззах шаҳар Кенгаши 170 таси Зафаробод туман Кенгаши депутатлари ҳисобига тўғри келади.\nДепутат сўровларнинг аксарияти коммунал соҳа, автомобиль йўлларини таъмирлаш, мактабгача таълим муассасалари фаолияти, аҳолига сифатли тиббий ёрдам кўрсатиш масалаларига тегишли эканлиги айтиб ўтилди. Ўз навбатида халқ депутатлари маҳаллий Кенгашлари фаолиятида ўз ечимини кутаётган масалалар, фойдаланилмаётган имкониятлар ҳали кўп эканлиги очиқ, ошкора танқид қилинди.\nТаъкидлаб ўтилганидек, фуқароларни қийнаб келаётган муаммоларни ҳал этишда депутат сўрови ҳал қилувчи аҳамиятга эга. Лекин вилоятда унинг самарадорлиги етарли даражада эмас. Устига устак депутат сўровларини кўриб чиқишда мансабдор шахслар томонидан сансоларликка йўл қўйилмоқда. Сўровларга аксарият ҳолларда юзаки жавоб берилаётганлиги, депутатлар томонидан кўтарилган долзарб масалалар маҳаллий Кенгашларнинг сессияларида муҳокама этиб борилмаётганлиги ҳам ўрганиш жараёнида яққол кўзга ташланди.\nҚўшма сессияда Ўзбекистон Республикаси Олий Мажлиси Сенати аъзолари Гулнора Тўраева, Анорбой Эшматов, халқ депутатлари вилоят Кенгашининг депутати Хидир Шукуров ва бошқалар сўзга чиқишди.\nСенат комиссиясининг Жиззах вилоятидаги ўрганиш натижалари юзасидан қўшма сессияда тегишли қарор қабул қилинди.


Прокурор ва ИИБ бошлиғининг ҳар бир фош этилмаган жиноят бўйича ҳодиса жойига чиқиш тартиби жорий этилди - Daryo\n19:24, 25.06.2019 20676\nБош прокуратура томонидан Ички ишлар вазирлиги билан ҳамкорликда жиноятларни фош этиш юзасидан тезкор-қидирув ва тергов тадбирларини ташкил этиш бўйича комплекс чоралар кўрилди. Бу ҳақда «Халқ сўзи» хабар берди.\n– тергов-қидирув тадбирларини фаоллаштириш бўйича 13 648 та ёзма кўрсатма ва 21 616 та алоҳида топшириқлар юборилди;\n– жорий йилнинг 5 ойида ўтган йилнинг шу даврига нисбатан жиноятларнинг умумий сони 12 171 тага ёки 30,4% (17 484) га камайди;\n– ўтган йиллардаги жиноятларни ҳисобга олган ҳолда, жорий йилнинг 5 ойида 12 179 та фош этилмаган жиноятлар бўйича қонуний қарор қабул қилинди;\n– 2018 йилда рўйхатга олинган 3 737 та фош этилмаган жиноятлардан 1 759 таси фош этилди;\n– 2019 йилда рўйхатга олинган 12 171 та жиноятдан 11 906 таси ёки 97,8% фош этилиб, жорий йилда фош қилинмаган жиноятлар сони (265) 2018 йилга (1 026) нисбатан 74,1% га камайди;\n– жорий йилда содир этилган қотиллик, босқинчилик, номусга тегиш жиноятларини «иссиқ излар» бўйича ўз вақтида фош этилиши таъминланмоқда;\nЖумладан, Қамаши ва Чироқчи туманларида хусусий уйларга ниқобларда кириб, босқинчиликни амалга оширишга дахлдор бўлган 5 нафар шахс қўлга олинди. Ёки, Бекобод шаҳрида ахлат йиғиш пункти ҳудудида 2019 йил 22 май ўлдирилган фуқаро Р.М.нинг шахси ўрнатилиб, қотиллик фош этилди;\n– наркотик моддаларнинг ноқонуний айланиши билан боғлиқ 1 069 та жиноят аниқланди, 258,5 килограмм гиёҳвандлик моддалари мусодара қилинди;\nЙил бошидан буён 2 миллион доллардан ортиқ, 3,2 миллиард сўм ва 435 миллион сўмга тенг бошқа чет ел валютаси ноқонуний муомаладан чиқарилди.\n11:05 Бугун 568\n10:43 Бугун 1527\n10:25 Бугун 3119\n10:04 Бугун 7351\n01:23, 19.10.2019 85441


ЎзА - АҚШ Суриядан харбий техникаларини олиб чиқишни бошлади\n11.01.2019 14:37 Чоп этиш версияси\nАҚШ Суриядан харбий техникаларини олиб чиқишни бошлади\nАҚШнинг Суриядан олиб кетилиши керак бўлган дастлабки ҳарбий техникаларини сўнгги бир неча кун давомида мамлакатдан олиб чиқиш ишлари бошланган. Бу ҳақда 11 январ куни Дональд Трампнинг буйруғи билан амалга оширилаётган амалиёт ҳақида маълумотга эга бўлган маъмурият вакили CNNга хабар берган.\nУнда баъзи бир юк машиналари аллақачон бошқа ҳудудга кўчирилгани айтилган.\nCNNга маълумот берган шахс, хавфсизлик нуқтаи назаридан транспортларнинг ҳаво ёки қуруқлик орқали олиб чиқилганига, ушбу ҳарбий техника воситалари Суриянинг қайси қисмида жойлашган бўлганига ойдинлик киритмаган. Бироқ мазкур амалиёт Суриянинг шимолий қисмидан бошланиши ҳақидаги дастлабки маълумотлар тарқалганди.\nАввалроқ АҚШ давлат котиби Майкл Помпео ва президентнинг миллий хавфсизлик бўйича маслаҳатчиси Жон Болтон Туркия курдларга авиазарбалар беришни тўхтатишга рози бўлмагунга қадар Америка қўшинлари Сурияни тарк этиши бўйича режа ишлаб чиқмасликка ваъда берганди.\nҲарбий ҳаракатлар собиқ мудофаа вазири Жеймс Маттис томонидан имзоланган буйруққа асосан амалга оширилмоқда. У 31 декабрь куни лавозимидан озод этилганди.\nҲарбийлар барча техника воситалари Сурия ҳудудидан олиб чиқиб кетилади деган режа билан ҳаркат қилмоқда. CNNнинг қайд этишича, агарда барча ҳарбий техникалар Шарқий ва Жанубий Сурияни тарк этадиган бўлса, Трамп бундай саъй-ҳаракатни аниқ далиллар билан асослаб бериши керак бўлади.\nОқ уй матбуот хизмати 2018 йилнинг декабрь ойида АҚШ Суриянинг Шимолий ва Шарқий қисмларидан ўз ҳарбий техникаларини олиб чиқишни бошлаганини маълум қилганди. Унда АҚШнинг Суриядаги компанияси янги босқичга ўтаётгани сабаб шундай амалиёт бажарилаётгани айтилганди. Оқ уй баёнотидан сўнг, Reuters АҚШ қўшинлари 60-100 кун ичида Сурияни тарк этишини маълум қилган.\nСурияда қуролли низолар 2011 йилдан буён давом этмоқда. Вашингтон ва унинг иттифоқчилари ушбу мамлакатдаги ҳарбий амалиётларни 2014 йили бошлаган. 2015 йилнинг сентябрида Россия ҳам Сурияга ўз ҳарбийларини юборишга қарор қилганди. Россия 2016-2017 йилларнинг декабр ойларида Суриядан ҳарбийларининг асосий қисмини чақиртириб олган.


“Ангрен”да ишлатилган техник мойни қайта ишловчи иккита қўшма корхона тузилди\n10 май 2021, Тошкент вақти: 23:04\nТошкент вилоятидаги “Ангрен” махсус индустриал ҳудуди.\nТошкент вилоятидаги “Ангрен” махсус индустриал ҳудудида ишлатилган техник мойни қайта ишлаш билан шуғулланадиган “Uz-Ecoprotect” ва “Uz-Prista Recycling” қўшма корхона тузилди.\nГазета.уз нашри хабарига кўра, Қорақалпоғистон, вилоятлар ва Тошкент шаҳрида ишлатилган техник мойни қабул қиладиган, сақлайдиган ва уни қайта ишлаш учун жўнатадиган махсус пунктлар ташкил қилиш режаланган.\nИшлатилган техник мой Ангрендаги собиқ “Резинотехника” заводининг фойдаланилмаётган майдонига “Uz-Prista Recycling” қўшма корхонасига тегишли махсус машиналарида олиб борилиб қайта ишланиши ва ундан янги техник мой ишлаб чиқаришда асосий хом-ашё сифатида фойдаланиш режаланган.\nҲозир ҳар бир туманда бир ойда қанча миқдорда ишлатилган техник мой йиғилиши ўрганилмоқда.\nШундан келиб чиққан ҳолда ҳар бир туманда нечта қабул пункти очилиши аниқланиши айтилмоқда.\nХабарларга кўра, ҳар бир қабул пункти мой сақланадиган резервуар, ўлчаш асбоблари, лаборатория ускуналари ва ўт ўчириш воситалари билан жиҳозлаш режаланган.\nЎтган йил октябр ойида Uz-Texaco Ўзбекистон-Америка қўшма корхонаси ва Болгариянинг Prista Oil Group ширкати Ўзбекистонда автомобиллар учун синтетик мотр мойи ишлаб чиқаришни йўлга қўйган эди.


Нефтни тўхтатиш уринишлари ҳануз давом этмоқда\nBritish Petroleum ширкати расмийлари Мексика кўрфазидаги қувурни ёпиш борасида олиб борилаётган ишлар самара бера бошлагани, бироқ ушбу амалиётларнинг муваффақиятли бўлди деб, эътироф этиш ҳали эрта эканини таъкидламоқдалар.\nҚарогоҳи Лондонда жойлашган ширкат вакилларига кўра, денгиз тубида ёрилган нефт қувирини ёпиб ташлаш борасидаги ишлар режа бўйича олиб борилмоқда. Ширкат мутахассислари ёрилган қувурни лой ҳамда темир ва пластик парчалар билан тўлдириб, шу тариқа бир ойдан буён сувга сизиб чиқаётган нефтни тўхтатишни режалаган.\n–Фикримча, уринишларимиз самара бермоқда. Барча ишларни дастур бўйича амалга оширмоқдамиз. Ушбу жараённинг самара беришини исботлай олдик, бироқ бу борадаги ишимизни ҳануз давом эттирмоқдамиз,-деди British Petroleum ширкати раҳбари Тони Ҳайвард.\nМексика кўрфазида жойлашган нефт платформасидаги портлаш 20 апрел куни рўй берди ва шу кунгача денгиз тубида ёрилган қувурдан бир неча минг баррел нефт сувга оқиб кетди. Кейинчалик эса сувга оқиб чиқаётган нефт АҚШ жанубидаги Луизиана штатининг денгизга туташ соҳилининг 160 километрини қоплади. Жума куни президент Барак Обама авария оқибатларини бартараф этиш ишлари билан яқиндан танишиш мақсадида Луизиана штатига сафар қилди.\nСўнги маълумотларга кўра, нефт қоплаган соҳилларни тозалаш ишларига қарийиб 20 минг киши жалб қилинган.